(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΕ΄

Παρασκευή, 17 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 5ο Δημοτικό Σχολείο Αλίμου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 20 Ιανουαρίου 2025, σελ.
3. Συζήτηση επικαίρων ερωτήσεων:
 α) Προς τον Υπουργό Υγείας:, σελ.
 i. με θέμα: «Να στελεχωθεί με όλο το απαραίτητο μόνιμο προσωπικό το Αιμοδυναμικό Τμήμα του Γενικού Νοσοκομείου Βόλου», σελ.
 ii. με θέμα: «Γιατί δεν προβαίνετε στην ακύρωση του μη σύννομου διορισμού του κ. Ι. Α. στη θέση του Υποδιοικητή της 4ης ΔΥΠΕ;», σελ.
 iii. με θέμα: «Επιτακτική η ανάγκη λειτουργίας Μονάδας Χημειοθεραπείας στο Γενικό Νοσοκομείο Δράμας», σελ.
 β) Προς τον Υπουργό Εθνικής Οικονομίας και Οικονομικών:
 i. με θέμα: «Βόμβα από το Ελεγκτικό Συνέδριο για το Ταμείο Ανάκαμψης - Σκιές, καθυστερήσεις, απεντάξεις έργων και κίνδυνος απώλειας κονδυλίων από τις κυβερνητικές επιλογές», σελ.
 ii. με θέμα: «Η διαπίστωση σοβαρών καθυστερήσεων και παραλείψεων από το Ελεγκτικό Συνέδριο στην υλοποίηση των έργων του Ταμείου Ανάκαμψης και Ανθεκτικότητας», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:

 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:

 ΓΕΩΡΓΙΑΔΗΣ Σ. , σελ.
 ΚΑΖΑΜΙΑΣ Α. , σελ.
 ΜΕΤΑΞΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΠΑΣ Ν. , σελ.
 ΠΑΠΠΑΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΕ΄

Παρασκευή 17 Ιανουαρίου 2025

Αθήνα, σήμερα στις 17 Ιανουαρίου 2025, ημέρα Παρασκευή και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΔ΄ συνεδριάσεώς του, της Πέμπτης 16 Ιανουαρίου 2025, σε ό,τι αφορά την ψήφιση στο σύνολο του σχεδίου νόμου: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων, ειδικότερες διατάξεις ελέγχου και ενίσχυσης πλαισίου τουριστικών υποδομών και λοιπές επείγουσες διατάξεις»).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από κ. Βασίλειο Μεταξά, Βουλευτή Μαγνησίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Ιανουαρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 352/10-1-2025 επίκαιρη ερώτηση του Βουλευτή Ανατολικής Αττικής της Κ.Ο. «ΝΕΑ ΔΗΜΟΚΡΑΤΙΑ» κ. Γεωργίου Βλάχου προς τον Υπουργό Υποδομών και Μεταφορών με θέμα: «Αναβάθμιση του κόμβου Παιανία - Κορωπί - Παιανία - Μαρκόπουλο στην Παιανία».

2. Η με αριθμό 343/8-1-2025 επίκαιρη ερώτηση του Βουλευτή Α' Ανατολικής Αττικής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα: «Διασφάλιση του Νερού ως Δημόσιο Αγαθό: Συνέχιση της Παροχής Υπηρεσιών Υδροδότησης με ασφάλεια, καθολικότητα, υψηλή ποιότητα και προσιτές τιμές».

3. Η με αριθμό 364/13-1-2025 επίκαιρη ερώτηση του Βουλευτή Α' Ανατολικής Αττικής της Κ.Ο. «ΣΥPIZA - ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υπουργό Προστασίας του Πολίτη με θέμα: «Το μακελειό στους Θρακομακεδόνες και η εγκληματικότητα που καλπάζει στην Ανατολική Αττική».

4. Η με αριθμό 360/13-1-2025 επίκαιρη ερώτηση του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Άμεσα μέτρα για την αντιμετώπιση της ευλογιάς των αιγοπροβάτων στη Μαγνησία και τη στήριξη των κτηνοτρόφων».

5. Η με αριθμό 358/13-1-2025 επίκαιρη ερώτηση του Βουλευτή Α' Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς».

6. Η με αριθμό 354/12-1-2025 επίκαιρη ερώτηση του Προέδρου της Κ.Ο. «ΝΙΚΗ» και Βουλευτή Α' Θεσσαλονίκης κ. Δημητρίου Νατσιού προς τον Υπουργό Εθνικής Άμυνας με θέμα: «Ποια η σχέση της Νέας Δομής Δυνάμεων με τις Έκτακτες Κρίσεις στις ΕΔ».

7. Η με αριθμό 372/13-1-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Υποδομών και Μεταφορών με θέμα: «Ανησυχητικά ευρήματα στον Κηφισό».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 344/8-1-2025 επίκαιρη ερώτηση του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς την Υπουργό Εργασίας και Κοινωνικής Ασφάλισης με θέμα: «Εργατικές Κατοικίες στα Καμπόχωρα της Xίου».

2. Η με αριθμό 369/13-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Αντιπλημμυρική θωράκιση Θεσσαλίας».

3. Η με αριθμό 362/13-1-2025 επίκαιρη ερώτηση της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων με θέμα: «Τεράστιες οι ζημίες στην παραγωγή και το εισόδημα των αγροτών της Κωπαΐδας και του παρακωπαϊδικού πεδίου από την έλλειψη αρδευτικού νερού».

4. Η με αριθμό 365/13-1-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Στον αέρα το πρόγραμμα των δωρεάν vouchers για βρεφονηπιακούς σταθμούς λόγω μη κάλυψης των προϋποθέσεων χρηματοδότησης από την Εγγύηση για το Παιδί (Child Guarantee) και το Ταμείο Ανάκαμψης και Ανθεκτικότητας».

5. Η με αριθμό 374/13-1-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Περιβάλλοντος και Ενέργειας με θέμα: «Οι δυσμενείς συνέπειες και παρενέργειες της αλόγιστης εγκατάστασης ανεμογεννητριών».

6. Η με αριθμό 348/10-1-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Εθνικής Άμυνας με θέμα: «Ποιος είναι ο κυβερνητικός σχεδιασμός για τις στρατιωτικές μονάδες με έδρα στην Περιφερειακή Ενότητα Δράμας».

7. Η με αριθμό 353/10-1-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς την Υπουργό Κοινωνικής Συνοχής και Οικογένειας με θέμα: «Βυθίζεται» ο Νομός Λάρισας από το δημογραφικό - Μείον 1000 γεννήσεις!»

8. Η με αριθμό 355/13-1-2025 επίκαιρη ερώτηση του Βουλευτή Κοζάνης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Εσωτερικών με θέμα: «Χιλιάδες κενές οργανικές θέσεις στις δημόσιες υπηρεσίες της δυτικής Μακεδονίας».

9. Η με αριθμό 356/13-1-2025 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Ερωτήματα σχετικά με την υλοποίηση του θεσμού των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.)».

10. Η με αριθμό 366/13-1-2025 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Εθνικής Άμυνας με θέμα: «Αναλυτική ενημέρωση για τα στρατόπεδα που θα κλείσουν και το σχέδιο αξιοποίησης τους».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 267/16-10-2024 ερώτηση της Βουλευτού Β3΄ Νοτίου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να διασφαλιστούν τα εργασιακά δικαιώματα και να ικανοποιηθούν τα δίκαια αιτήματα των εργαζομένων σε πλατφόρμες delivery».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 17 Ιανουαρίου 2025, ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 345/9-1-2025, η υπ’ αριθμόν 361/13-1-2025, η υπ’ αριθμόν 1665/19-11-2024, η υπ’ αριθμόν 350/10-1-2025 και η υπ’ αριθμόν 373/13-1-2025.

Ξεκινάμε με τη δεύτερη με αριθμό 361/13-1-2025 επίκαιρη ερώτηση πρώτου κύκλου του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασιλείου Μεταξά προς τον Υπουργό Υγείας με θέμα: «Να στελεχωθεί με όλο το απαραίτητο μόνιμο προσωπικό το Αιμοδυναμικό Τμήμα του Γενικού Νοσοκομείου Βόλου».

Ελάτε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, η ερώτηση αφορά το Αιμοδυναμικό Τμήμα του Νοσοκομείου Βόλου όπου απαιτείται η άμεση ενίσχυση με γιατρούς, προσωπικό και όλο τον απαραίτητο εξοπλισμό, ώστε να παρέχονται οι αντίστοιχες υπηρεσίες σε όλους, όλο το εικοσιτετράωρο, όλο τον χρόνο δωρεάν.

Ποια είναι η κατάσταση αυτήν τη στιγμή στο Αιμοδυναμικό Τμήμα; Κατ’ αρχάς δεν χρειάζεται να συζητήσουμε για την αναγκαιότητα ύπαρξής του σε μια περιοχή, σε έναν νομό, όπως ο Νομός Μαγνησίας. Είναι χαρακτηριστικό ότι από τον Ιούλιο του 2022 έχουν γίνει περίπου χίλες επτακόσιες στεφανιογραφίες, περίπου πεντακόσιες πενήντα αγγειοπλαστικές στεφανιαίων αγγείων και άλλες επεμβάσεις και παρεμβάσεις, ενώ το τμήμα λειτουργεί μόλις τρεις μέρες την εβδομάδα, με έναν επικουρικό γιατρό. Ήταν ένας επεμβατικός καρδιολόγος ο οποίος από τον Ιούλιο του 2022 ως τον Ιούλιο του 2023 είχε μετακινηθεί από το Παπαγεωργίου της Θεσσαλονίκης και από τον Αύγουστο του 2023 έως σήμερα υπηρετεί ως επικουρικός. Ουσιαστικά μιλάμε για ένα τμήμα το οποίο βρίσκεται στον αέρα, είναι ένα μισόκλειστο τμήμα, που -επαναλαμβάνω- λειτουργεί μόλις τρεις μέρες την εβδομάδα, με έναν συμβασιούχο επικουρικό γιατρό, που σημαίνει πως ανά πάσα στιγμή μπορεί να πάψει να υπάρχει ως τμήμα. Δηλαδή αν αποφασίσει ο γιατρός ή αν σταματήσει η σύμβαση, θα σταματήσει να υπάρχει ως τμήμα. Είναι, δηλαδή, στον αέρα, όπως φυσικά πολλά άλλα τμήματα σε όλη την Ελλάδα, που κρατιούνται έτσι κι αλλιώς με νύχια και με δόντια από τις προσπάθειες και θυσίες του ιατρικού νοσηλευτικού και διοικητικού προσωπικού. Εκεί έχει οδηγήσει η πολιτική της Κυβέρνησης.

Στη βάση αυτή η ερώτηση είναι πολύ απλή. Τι μέτρα προτίθεστε να πάρετε για να στελεχωθεί πλήρως το Αιμοδυναμικό Τμήμα με πρόσληψη όλου του αναγκαίου προσωπικού, ξεκινώντας από τον γιατρό, δηλαδή με προκήρυξη για θέσεις μόνιμων γιατρών και φυσικά όλο το υπόλοιπο προσωπικό που απαιτείται, προκειμένου να λειτουργεί όλες τις ημέρες του χρόνου και να παρέχει δωρεάν τις υπηρεσίες στους ασθενείς;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε. Καλή χρονιά με υγεία εύχομαι.

Ένα λεπτό για να καταλάβουμε για τι μιλάμε και να καταλάβει και ο ελληνικός λαός που μας ακούει. Ειδική Μονάδα Αιμοδυναμικής εντάχθηκε στο Καρδιολογικό Τμήμα του Γενικού Νοσοκομείου Βόλου, συνεπώς δεν αποτελεί ξεχωριστό τμήμα, αλλά υπάγεται στο καρδιολογικό. Στο οργανόγραμμα, δηλαδή, του νοσοκομείου δεν υπάρχει ξεχωριστή αιμοδυναμική μονάδα. Υπάρχει καρδιολογικό τμήμα. Στο καρδιολογικό τμήμα προβλέπονται εφτά οργανικές θέσεις. Θέλω λίγο την προσοχή σας, κύριε συνάδελφε και κύριε Πρόεδρε, θα το καταλάβετε όλοι πολύ εύκολα. Εφτά οργανικές προβλέπονται στο καρδιολογικό τμήμα. Πόσοι γιατροί υπηρετούν σε επτά οργανικές; Εφτά. Είναι καλυμμένες και οι εφτά.

Τι θα πει αυτό, κύριε συνάδελφε; Δύναται ο Υπουργός Υγείας να προκηρύξει θέση μόνιμου γιατρού στο καρδιολογικό τμήμα παραπάνω από επτά; Δηλαδή, μπορώ να προκηρύξω οκτώ; Μπορώ να προκηρύξω δέκα; Μπορώ να προκηρύξω δώδεκα; Όχι. Εκ του Συντάγματος δεν μπορώ να προκηρύξω μόνιμη θέση προσωπικού εάν δεν υπάρχει κενή οργανική. Άρα, στην προκειμένη περίπτωση έχουμε το 100% των οργανικών θέσεων καλυμμένες με γιατρούς. Άρα, αναγκαστικά αν θέλουμε έναν επιπλέον γιατρό στη μονάδα αυτή για να κάνει κάτι επιπλέον, όπως στην μονάδα αιμοδυναμικής, αυτός θα είναι αναγκαστικά επικουρικός. Δεν μπορεί να είναι μόνιμος, γιατί δεν υπάρχει κενή μόνιμη θέση, έως ότου αλλάξει ο οργανισμός του νοσοκομείου. Ο οργανισμός του νοσοκομείου για να αλλάξει θέλει προεδρικό διάταγμα, δεν αλλάζει με νόμο. Άρα, πάρα πολύ μεγάλο χρονικό διάστημα. Είμαστε στη διαδικασία αλλαγής οργανογραμμάτων. Έχω ζητήσει εγγράφως από όλα τα νοσοκομεία να μου προτείνουν τα νέα οργανογράμματά τους και έχει ξεκινήσει η διαδικασία συγγραφής των νέων προεδρικών διαταγμάτων για να σταλούν προς το Συμβούλιο της Επικρατείας. Αλλά αυτό, επαναλαμβάνω, είναι μια πολύ χρονοβόρα διαδικασία.

Τώρα, πράγματι στην ειδική μονάδα του αιμοδυναμικού, επικουρικά των επτά, δηλαδή της καρδιολογικής, υπηρετεί ένας επικουρικός γιατρός που είναι ειδικευμένος στην επεμβατική καρδιολογία. Αυτός έχει πιάσει δουλειά στις 23 Αυγούστου του 2023 και η θητεία του λήγει στις 22 Αυγούστου του 2025. Προβλέπεται παράταση μέχρι τις 31 Δεκεμβρίου του 2025, την οποία και θα δώσουμε, το έχουμε ανακοινώσει. Καθημερινά, όμως, δύο γιατροί από τους επτά της καρδιολογικής μονάδας εκπαιδεύονται στην επεμβατική καρδιολογία, ακριβώς για να μπορούν να κάνουν αυτήν τη δουλειά. Άρα, δεν υπάρχει καμμία περίπτωση να μείνει μονάδα χωρίς γιατρό, δεν υπάρχει καμμία περίπτωση να σταματήσει το αιμοδυναμικό, το αίμα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Υπουργέ, αναδείξατε μια σοβαρή πλευρά την οποία την επαναλαμβάνουμε ως ΚΚΕ εδώ και πάρα πολύ καιρό. Αυτή τη φορά είναι τα οργανογράμματα, τα οποία πραγματικά είναι απαρχαιωμένα, τα οποία αντιστοιχούν σε άλλες εποχές και σε άλλες ανάγκες.

Νομίζω ότι δεν μπορείτε και εσείς να κρύβεστε πίσω από τη διαδικασία και πίσω από το χρονοβόρο της αλλαγής και της επικαιροποίησης των οργανογραμμάτων. Όποτε θέλετε κρύβεστε πίσω απ’ αυτό, όποτε θέλετε τα επικαλείστε, όποτε θέλετε λέτε ότι αυτά λένε και στη συγκεκριμένη περίπτωση δεν μπορούμε να κάνουμε τίποτα άλλο και όποτε θέλετε να τα αλλάξετε στην κατεύθυνση της πολιτικής και της στρατηγικής σας -δηλαδή της ενίσχυσης της εμπορευματοποίησης της υγείας, της ιδιωτικοποίησης της παράδοσης τμημάτων των νοσοκομείων στους ιδιώτες απευθείας, διώχνοντας τους ασθενείς στα ιδιωτικά κέντρα, εξοικονομώντας χρήματα στο πλαίσιο της λεγόμενης δημοσιονομικής πειθαρχίας, για να τα δίνετε σε άλλα μονοπώλια, για να τα δίνετε στο ΝΑΤΟ, μας τα υπενθυμίζει και κάθε μέρα ο Γενικός Γραμματέας του Ρούτε που λέει «κόψτε από παιδεία, υγεία, συντάξεις και αγοράστε όπλα»-, τα αλλάζετε προς αυτήν την κατεύθυνση.

Το ζήτημα είναι πάρα πολύ απλό. Απαιτείται ή όχι σε μία περιοχή όπως ο Νομός Μαγνησίας να υπάρχει τμήμα αιμοδυναμικό, δηλαδή επεμβατική καρδιολογία, δηλαδή αγγειοπλαστικές, δηλαδή στεφανιογραφίες, δηλαδή όλα αυτά που απαιτούνται σε μια –να το πω έτσι- σύγχρονη κοινωνία, με αυξημένα τα κρούσματα σε ασθένειες που αφορούν την καρδιά γενικότερα; Απαιτείται ή όχι να υπάρχει; Ή θα πρέπει οι ασθενείς να τρέχουν σε άλλες πόλεις ή στα ιδιωτικά κέντρα υγείας και στη συγκεκριμένη περίπτωση οι ασθενείς του Βόλου; Νομίζουμε ότι δεν μπορείτε να κρύβεστε πίσω από τα οργανογράμματα που εσείς τα φτιάχνετε, οι διοικήσεις σας τα φτιάχνουν και που πρέπει εννοείται να αλλάξουν προς όφελος των ασθενών και των λαϊκών οικογενειών.

Το ζήτημα είναι το εξής. Η απάντηση σας λέει ότι θα παραμείνει το συγκεκριμένο τμήμα στον αέρα, μέχρι τις 31 Δεκεμβρίου του 2025 σε πρώτη φάση. Το εξασφαλίζετε και από εκεί και πέρα, ερωτηματικό. Και οι καρδιολόγοι, οι οποίοι κάνουν την εκπαίδευσή τους δεν περισσεύουν από το καρδιολογικό, ξαναλέω, σε μια περιοχή με ένα νοσοκομείο, όπως ο Νομός Μαγνησίας, με τα νησιά, με τον τουρισμό τα καλοκαίρια, με όλο αυτό που υπάρχει, που τους μετακινείτε κιόλας κατά το δοκούν για να καλύψετε άλλες τρύπες σε άλλα νοσοκομεία ή σε κέντρα υγείας, όπως γίνεται και όπως κάνετε παντού.

Εμείς, λοιπόν, ζητάμε ξεκάθαρη απάντηση που να λέει ότι θα προκηρυχθεί θέση μόνιμου σε ένα συγκεκριμένο χρονοδιάγραμμα, καλύπτοντας τις πραγματικές ανάγκες που υπάρχουν αυτήν τη στιγμή στην περιοχή της Μαγνησίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, με συγχωρείτε, αλλά είστε εξαιρετικά άδικος. Πρώτα απ’ όλα δεν σας είπα ότι θα είναι στον αέρα. Σας είπα ότι ο επικουρικός θα συνεχίσει. Σας είπα ότι ταυτόχρονα εκπαιδεύονται άλλοι δύο. Άρα, το τμήμα θα συνεχίσει να λειτουργεί.

Προφανώς, θέλω κι εγώ να το κάνω στο νέο οργανόγραμμα αυτόνομο, αλλά η νομοθεσία προβλέπει η διαδικασία γίνεται μέσω του Συμβουλίου της Επικρατείας. Δεν υπάρχει τρόπος η Βουλή να προσπεράσει τη διαδικασία, έχει κριθεί από το Σ.τ.Ε. παράνομο.

Προσέξτε, όμως. Γιατί δεν λέμε ένα μπράβο στην Κυβέρνηση που ίδρυσε το αιμοδυναμικό; Η αιμοδυναμική μονάδα στο Βόλο υπήρχε, κύριε συνάδελφε, πριν την Κυβέρνηση του Κυριάκου Μητσοτάκη; Όχι. Το αιμοδυναμικό εργαστήριο του Βόλου ξεκίνησε τη λειτουργία του στις 26 Ιουλίου του 2022, δηλαδή επί Κυβερνήσεως Κυριάκου Μητσοτάκη. Και, μάλιστα, από τότε που ξεκίνησε έχει κάνει, προσέξτε, πάρα πολλές, διακόσιες ενενήντα πέντε στεφανιογραφίες μέσα στο 2022, επτακόσιες τριάντα τρεις στεφανιογραφίες το 2023, το 2024, ήδη πριν τους τελευταίους δύο μήνες, εξακόσιες ενενήντα επτά στεφανιογραφίες και θα πάνε πάνω από οκτακόσιες, σύνολο χίλιες επτακόσιες είκοσι πέντε, αγγειοπλαστικές σύνολο πεντακόσιες τριάντα επτά. Αυτές οι στεφανιογραφίες και αυτές οι αγγειοπλαστικές δεν μπορούσαν να γίνουν στο νοσοκομείο του Βόλου μέχρι την Κυβέρνηση του Κυριάκου Μητσοτάκη. Άρα, δεν περιμένουμε το ΚΚΕ να μας πει για την αξία της μονάδας αιμοδυναμικού στο νοσοκομείο του Βόλου, διότι εμείς ιδρύσαμε τη μονάδα.

Σας λέω, λοιπόν, ότι εμείς ιδρύσαμε τη μονάδα. Λέτε εμείς να θέλουμε να κλείσει η μονάδα την οποία εμείς ιδρύσαμε; Σας λέω, λοιπόν, μην ανησυχείτε. Η μονάδα θα εξακολουθήσει να υπάρχει, ο επικουρικός θα συνεχίσει να είναι εκεί, η εκπαίδευση των δύο καρδιολόγων συνεχίζεται και αν χρειαστεί να πάρουμε πάλι επικουρικό θα πάρουμε. Η μονάδα αιμοδυναμικής του Βόλου έχει την υπογραφή του Πρωθυπουργού Κυριάκου Μητσοτάκη και της Κυβερνήσεως του και σας ευχαριστούμε πάρα πολύ που αναγνωρίζετε την καλή μας δουλειά.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Έχει την υπογραφή των γιατρών και των θυσιών τους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αλλά δεν άκουσα και ένα «εύγε» σε εμάς που την κάναμε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Είναι μισόκλειστο το τμήμα, όπως το έχετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άκουσα μόνο γκρίνια. Γι’ αυτό σας λέω «συμμορία της μιζέριας», γιατί δεν έχετε ποτέ τον καλό λόγο στο στόμα σας. Το καλό δεν θα το πείτε ποτέ.

Αν ξεκινούσατε να πείτε, μπράβο κύριε Υπουργέ, που η Κυβέρνηση σας έκανε έστω το μισό βήμα που δεν υπήρχε, αλλά για να γίνει ολόκληρο θα έπρεπε να γίνει έτσι, θα το δεχόμουν.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τα μπράβο τα ακούτε κάθε μέρα από τους υγειονομικούς!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όταν αποκρύπτετε, όμως, ότι έρχεστε στη Βουλή και μου λέτε ότι κινδυνεύει να κλείσει η μονάδα που εμείς ιδρύσαμε, με συγχωρείτε, αλλά πάει πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η πέμπτη με αριθμό 345/9-1-2025 επίκαιρη ερώτηση του πρώτου κύκλου του ανεξάρτητου Βουλευτή Κιλκίς, κ. Πέτρου Παππά προς τον Υπουργό Υγείας με θέμα: «Γιατί δεν προβαίνετε στην ακύρωση του μη σύννομου διορισμού του κ. Ι. Α. στη θέση του Υποδιοικητή της 4ης ΔΥΠΕ;».

Ελάτε, κύριε Παππά.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, αναγκάζομαι να επανέλθω με μία νέα επίκαιρη ερώτηση, τέσσερις μήνες μετά από την προηγούμενη επίκαιρη ερώτηση που κατέθεσα σε εσάς και αφού κατέθεσα στο μεταξύ και δύο αιτήματα κατάθεσης εγγράφων στα οποία δεν πήρα καμμία απάντηση τόσο προς το Υπουργείο Υγείας όσο και προς το Υπουργείο Παιδείας σχετικά με τον διορισμό του Υποδιοικητή της 4ης Υγειονομικής Περιφέρειας κ. Ιωάννη Ανδρίτσου, ο οποίος κύριε Υπουργέ, είναι μη σύννομος αν ισχύουν τα όσα ισχυριστήκατε εσείς εδώ σε αυτή την Αίθουσα στην απάντηση που μου δώσατε τον Σεπτέμβριο, στην προηγούμενη σχετική ερώτησή μου.

Θα σας θυμίσω τα γεγονότα. Η απάντησή σας στην ερώτησή μου σχετικά με τον μεταπτυχιακό τίτλο που φαίνεται να κατέχει ο Υποδιοικητής της 4ης ΔΥΠΕ, κ. Ανδρίτσος στην απόφαση διορισμού του είναι ότι κατέχει έναν άλλο τίτλο, από αυτόν που αναφέρεται στην εν λόγω απόφαση. Μου είπατε εδώ ότι ο κ. Ανδρίτσος κατέχει έναν τίτλο από το Πανεπιστήμιο Αιγαίου, ο οποίος πουθενά δεν αναφέρεται στην απόφαση διορισμού του. Αντίθετα, στην απόφαση διορισμού του, ο τίτλος που αναφέρεται και που θεμελιώνει υποτίθεται το σύννομο του διορισμού του, δεν είναι προφανώς στην κατοχή του Υποδιοικητή της 4ης Υγειονομικής Περιφέρειας. Και ξέρετε γιατί; Διότι δεν υπάρχει αυτός ο τίτλος που αναφέρεται. Το Αριστοτέλειο Πανεπιστήμιο Θεσσαλονίκης δεν έχει τέτοιο μεταπτυχιακό πρόγραμμα, όπως αυτό που αναφέρεται στην απόφαση διορισμού του, την οποία υπέγραψε το Υπουργείο Υγείας και εσείς.

Περίμενα μετά από τη δημόσια παραδοχή από εσάς ότι είναι κάτοχος ενός άλλου μεταπτυχιακού τίτλου, το λάθος να διορθωθεί, να αναζητηθεί ο πραγματικός μεταπτυχιακός τίτλος που διαθέτει ο κ. Ανδρίτσος, αν διαθέτει, και παράλληλα να δοθούν εξηγήσεις, γιατί μιλάμε για μια θέση υψηλής ευθύνης αυτή στην οποία διορίσατε τον εν λόγω υποδιοικητή. Χειρίζεται και διαχειρίζεται τις τύχες των υγειονομικών δομών της Μακεδονίας και της Θράκης, μιας πολύ μεγάλης περιφέρειας. Αντ’ αυτού, σιωπή ασυρμάτου.

Ζήτησα να δω, κύριε Πρόεδρε, όπως έχω το δικαίωμα και την υποχρέωση ως Βουλευτής, τα πτυχία και τα πιστοποιητικά του εν λόγω υποδιοικητή. Οι προϋποθέσεις για να διοριστεί είναι πολλές. Δεν είναι μόνο το μεταπτυχιακό, είναι και η άριστη γνώση ξένης γλώσσας. Ζήτησα να εδώ αν τα έχει αυτός ο άνθρωπος. Δεν έλαβα τίποτα ούτε από το Υπουργείο Υγείας, ούτε από το Υπουργείο Παιδείας.

Εγείρονται λοιπόν, κύριε Υπουργέ, λογικές ανησυχίες και αμφιβολίες. Έχει ο κ. Ιωάννης Ανδρίτσος τα απαραίτητα τυπικά προσόντα που προβλέπει ο νόμος ώστε να διοριστεί στην εξαιρετικά ευαίσθητη θέση του υποδιοικητή της 4ης Υγειονομικής Περιφέρειας;

Ο κόσμος της Θεσσαλονίκης και όλης της Μακεδονίας και της Θράκης των οποίων τις υγειονομικές δομές έχει την ευθύνη του ο εν λόγω άνθρωπος περιμένει απαντήσεις, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, θα μου επιτρέψετε το εξής σχόλιο εισαγωγικά και το κάνω επειδή σας συμπαθώ: Το γινάτι βγάζει μάτι. Αν θυμάμαι καλά, ήσασταν γιατρός στο Νοσοκομείο του Κιλκίς. Ο κ. Ανδρίτσος ήταν διοικητής στο Νοσοκομείο του Κιλκίς. Εικάζω, από το γεγονός ότι κάνετε δεύτερη φορά την ίδια ερώτηση, ότι εδώ υπάρχει και κάποιο προσωπικό στοιχείο. Δεν μπορώ να το κρίνω διαφορετικά. Δηλαδή Βουλευτής να έρθει για τέτοιο θέμα δεύτερη φορά στη Βουλή για το ίδιο πρόσωπο, είναι εντυπωσιακό. Είναι σίγουρα προσωπικό στοιχείο.

**ΠΕΤΡΟΣ ΠΑΠΠΑΣ:** Αφού δεν πήρα απάντηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συνήθως το να μετατρέπεις τις κοινοβουλευτικές επίκαιρες ερωτήσεις σε προσωπικά θέματα δεν είναι καλό πράγμα. Και για έναν άνθρωπο γενικά συμπαθή όπως εσείς είναι και λίγο στοιχείο αρνητικής έκπληξης. Θα σας συνιστούσα να μην μου την κάνετε τρίτη φορά.

Να σας πω τώρα γιατί δεν λαμβάνετε τις απαντήσεις που θέλετε. Διότι τις κάνετε σε λάθος Υπουργό. Σας το είπα και την περασμένη φορά, αλλά δεν το καταλάβατε. Ο Υπουργός Υγείας δεν ελέγχει τη νομιμότητα κανενός τίτλου, κανενός προσώπου, ούτε είμαι υποχρεωμένος, ούτε έχω τη σχετική υπηρεσία, ούτε μπορώ να το κάνω. Τη δουλειά αυτή την κάνει το ΑΣΕΠ. Αν θέλετε λοιπόν περισσότερα στοιχεία θα πάτε στο ΑΣΕΠ.

**ΠΕΤΡΟΣ ΠΑΠΠΑΣ:** Έκανα και στο ΑΣΕΠ. Έκανα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η απάντηση που θα σας πω είναι η απάντηση που μου έχει δώσει η Υπηρεσία μου μετά από την επικοινωνία με το ΑΣΕΠ. Εγώ, εκ του νόμου, μπορώ να διαλέξω και να διορίσω έναν από τους τρεις που μου στέλνει επισήμως το Ανώτατο Συμβούλιο, το ΑΣΕΠ δηλαδή.

Ένας από τους τρεις που μου έστειλε ήταν ο κ. Ανδρίτσος κι εγώ τον διάλεξα νομιμότατα βάσει της διαδικασίας που ακολούθησε το συμβούλιο. Αν το συμβούλιο έχει κάνει κάποιο λάθος, ρωτήστε το συμβούλιο, όχι τον Υπουργό Υγείας. Όσον αφορά τον Υπουργό Υγείας δεν αμφισβητώ ποτέ αυτά που λέει το συμβούλιο, ούτε και είναι δική μου δουλειά.

Επί της ουσίας, και σας διαβάζω από τη Διεύθυνση Ανθρώπινου Δυναμικού του Υπουργείου Υγείας: «Από τον φάκελο που διαβίβασε το Ανώτατο Συμβούλιο Επιλογής Προσωπικού, ΑΣΕΠ, στην Υπηρεσία προκύπτουν τα παρακάτω…» Μην τα διαβάσουμε όλα, είναι μιάμιση σελίδα, κρίμα είναι. Και καταλήγει το συμβούλιο: «Σύμφωνα με το Συμβούλιο…» το ΑΣΕΠ δηλαδή «…επομένως, από τα ανωτέρω αναφερόμενα προκύπτει ότι ο κ. Ιωάννης Ανδρίτσος διαθέτει νόμιμο μεταπτυχιακό τίτλο στη διοίκηση». Τελεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Κύριε Υπουργέ, ο νόμος είναι νόμος και η νομιμότητα είναι νομιμότητα. Γνωρίζω ότι σέβεστε τους νόμους του κράτους και απορώ κι εγώ. Είναι και για μένα δυσάρεστη έκπληξη από τη στιγμή που σας επισημάνθηκε και το είδατε και αναγνωρίζετε ότι στην απόφαση την οποία υπογράφετε εσείς, όπως σας την έστειλε το ΑΣΕΠ -και το ερώτημα δεν το έθεσα μόνο στο Υπουργείο Υγείας, έκανα ΑΚΕ και στο Υπουργείο Παιδείας το οποίο, αν δεν κάνω λάθος, εποπτεύει τον ΑΣΕΠ- αναφέρεται ένας μεταπτυχιακός τίτλος ο οποίος είναι μη υφιστάμενος.

Κύριε Υπουργέ, αυτός ο τίτλος για τον οποίο υπογράψατε ότι έχει ο κ. Ανδρίτσος δεν υπάρχει στα ελληνικά πανεπιστήμια. Έχετε έναν τίτλο σε απόφαση διορισμού ο οποίος δεν υπάρχει. Αυτός ο τίτλος του Αριστοτελείου Πανεπιστημίου που λέγεται: «Μεταπτυχιακό στη Διαχείριση και Αξιολόγηση Εκπαιδευτικών Μονάδων του Αριστοτέλειου Πανεπιστημίου Θεσσαλονίκης» τον οποίο λέτε ότι κατέχει ο κ. Ανδρίτσος δεν υπάρχει ως τίτλος. Άρα, αυτό καθιστά την απόφαση διορισμού του κ. Ανδρίτσου άκυρη.

Έχουμε έναν υποδιοικητή -μόλις διαβάσατε ξανά το ίδιο που μου διαβάσατε την προηγούμενη φορά- διορισμένο στην 4η Υγειονομική Περιφέρεια της Ελλάδας, ο οποίος σύμφωνα με την απόφαση διορισμού την οποία εσείς υπογράψατε, κύριε Υπουργέ, κατέχει έναν τίτλο μη υφιστάμενο. Πόσο πιο απλό μπορεί να γίνει για τον μέσο κοινωνό αυτό το πράγμα; Είναι μια παράνομη απόφαση διορισμού.

Ο εν λόγω άνθρωπος διαχειρίζεται την υγειονομική τύχη εκατοντάδων χιλιάδων ανθρώπων οι οποίοι προσφεύγουν στις υγειονομικές δομές της Μακεδονίας και της Θράκης και μου το ομολογείτε δεύτερη φορά. Σας το έστειλε το ΑΣΕΠ. Εμένα και τον Έλληνα πολίτη δεν μας ενδιαφέρει ποιος το έστειλε. Γιατί, λοιπόν, δεν μου απαντά το Υπουργείο Παιδείας στην ΑΚΕ που έκανα τον Δεκέμβριο; Γιατί δεν διερευνήσατε κι εσείς για να μου απαντήσετε; Υπογράψατε μια απόφαση. Αυτή η απόφαση έχει έναν μη σύννομο τίτλο.

Να υπενθυμίσω ότι σύμφωνα με το προσοντολόγιο και το καθηκοντολόγιο προβλέπεται ρητώς ότι στα απαραίτητα προσόντα των διοικητών και των διοικητών των ΥΠΕ, όταν αυτοί κατέχουν πτυχία όπως αυτά του κ. Ανδρίτσου, ο οποίος είναι πτυχιούχος Φυσικής Αγωγής και Αθλητισμού του Ινστιτούτου Φυσικής Αγωγής και Αθλητισμού του Βουκουρεστίου στη Ρουμανία, πρέπει να διαθέτουν και μεταπτυχιακό τίτλο είτε στη διοίκηση, είτε στον τομέα της υγείας. Από αυτά που μου λέτε εδώ, δεν τα διαθέτει ο κ. Ανδρίτσος.

Προτίθεστε, λοιπόν, να ακυρώσετε τον διορισμό του κ. Ιωάννη Ανδρίτσου ως υποδιοικητή της 4ης ΥΠΕ, καθώς προδήλως ο τίτλος μεταπτυχιακών σπουδών του, ο οποίος αναφέρεται στην απόφαση από το Υπουργείο σας, είναι μη υφιστάμενος;

Αντιλαμβάνεστε, κύριε Υπουργέ, σίγουρα ότι μιλάμε για μια θέση εξαιρετικής ευθύνης η οποία αφορά το ύψιστο αγαθό της υγείας και της ζωής των ανθρώπων. Οι διοικητές και οι υποδιοικητές των ΥΠΕ δεν είναι ένα απλό γρανάζι στην κρατική μηχανή. Έχουν θέσεις ευθύνης, αρμοδιότητες μικρών Υπουργών στις περιφέρειές τους, για να το θέσω σχηματικά.

Είναι προφανές, κύριε Υπουργέ, ότι αν δεν λάβω και σήμερα επαρκείς απαντήσεις, αυτό θα είναι και το ύστατο κοινοβουλευτικό μέσο το οποίο χρησιμοποιώ γι’ αυτή τη δυσώδη -θα πω- υπόθεση. Τον λόγο έχει η ελληνική δικαιοσύνη στην οποία άμεσα θα προσκομίσω τα Πρακτικά της Βουλής και κάθε άλλο στοιχείο που διαθέτω, προκειμένου να διερευνηθεί η νομιμότητα του διορισμού του κ. Ανδρίτσου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ευχαριστώ που επιβεβαιώσατε το εισαγωγικό μου σχόλιο. Προφανώς υπάρχει προσωπικό στοιχείο εδώ, διότι κάνατε δεύτερη ερώτηση, κάνατε ΑΚΕ και προαναγγείλατε και προσφυγή στη δικαιοσύνη. Τι άλλο να κάνετε; Να πάτε να τον δείρετε;

**ΠΕΤΡΟΣ ΠΑΠΠΑΣ:** Είναι μη νόμιμο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κάτι σας έκανε ο κ. Ανδρίτσος.

**ΠΕΤΡΟΣ ΠΑΠΠΑΣ:** Δεν υπάρχει αυτός ο τίτλος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μια-μια οι δουλειές. Πρώτον, είπατε ότι το Υπουργείο Παιδείας είναι το εποπτεύων Υπουργείο του ΑΣΕΠ. Λάθος είναι αυτό. Το Υπουργείο Εσωτερικών είναι. Ίσως θα πρέπει να κάνετε την ερώτηση στο Υπουργείο Εσωτερικών. Γιατί σας το λέω αυτό; Γιατί το Υπουργείο Παιδείας μπορεί να σας απαντήσει, πράγματι, για το αν υπάρχει ή όχι αυτός ο μεταπτυχιακός τίτλος σπουδών, αλλά το ΑΣΕΠ δεν κάνει μόνο αυτή τη δουλειά. Πολλές φορές το ΑΣΕΠ ερμηνεύει, ως έχει δικαίωμα από τον νόμο, άλλα πράγματα αν έχουν ισοδυναμία με μεταπτυχιακό τίτλο.

**ΠΕΤΡΟΣ ΠΑΠΠΑΣ:** Δεν υπάρχει αυτός ο τίτλος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, επαναλαμβάνω, την ερώτηση πρέπει να την κάνετε στο ΑΣΕΠ, δηλαδή κοινοβουλευτικά στο Υπουργείο Εσωτερικών. Δηλαδή κυνηγάτε λάθος Υπουργούς. Δεν πειράζει.

Και επανέρχομαι. Εφόσον αποφασίσατε να πάτε στην ελληνική δικαιοσύνη, θα αποφανθεί γι’ αυτό και η ελληνική δικαιοσύνη.

Διακινδυνεύω εδώ -δεν έχω ασχοληθεί και το λέω ειλικρινά, καθώς δεν είναι δική μου δουλειά- μια πρόβλεψη. Μέχρι σήμερα δεν έχω δει στο δικαστήριο να χάνει ο ΑΣΕΠ ποτέ, ούτε μια φορά. Γιατί μέσα στον ΑΣΕΠ, για να γίνει αυτή η κρίση, υπάρχει εκπρόσωπος του Νομικού Συμβουλίου του Κράτους.

Τώρα να πειστώ εγώ ότι ο κ. Πέτρος Παππάς έχει κατανοήσει καλύτερα τη νομική συγκρότηση ενός τίτλου από τη Νομική Σύμβουλο του Κράτους που είναι παρούσα στην επιτροπή ομολογώ ότι θα εκπλαγώ. Δηλαδή εσείς λέτε ότι το ΑΣΕΠ έχει πλαστογραφήσει έναν τίτλο.

**ΠΕΤΡΟΣ ΠΑΠΠΑΣ:** Είναι λάθος η απόφαση. Δεν ξέρω γιατί. Δεν υπάρχει αυτός ο τίτλος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ωραία, αφού θα πάτε λοιπόν στο δικαστήριο, όταν τελειώσει αυτή η υπόθεση ενημερώστε με και εμένα τι έχει συμβεί. Αν την κερδίσετε, ομολογώ ότι θα σας πω μπράβο.

**ΠΕΤΡΟΣ ΠΑΠΠΑΣ:** Σας παραπλάνησαν, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πιθανολογώ ότι θα τη χάσετε. Εξακολουθώ να έχω απόλυτη εμπιστοσύνη στο Ανώτατο Συμβούλιο Επιλογής Προσωπικού και μεταξύ ημών και υμών, μάλλον πιστεύω το ΑΣΕΠ θα αποδειχθεί αληθινό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη μεαριθμό 1665/19-11-2024 ερώτηση εκ των αναφορών-ερωτήσεων του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Υγείας με θέμα: «Επιτακτική η ανάγκη λειτουργίας Μονάδας Χημειοθεραπείας στο Γενικό Νοσοκομείο Δράμας».

Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Και εγώ από τη μεριά μου θα ήθελα να ευχηθώ καλή χρονιά και χρόνια πολλά σε όλους τους Έλληνες πολίτες.

Κύριε Υπουργέ, στο Γενικό Νοσοκομείο Δράμας με κοινή υπουργική απόφαση έχει συσταθεί μονάδα χημειοθεραπείας από το 2022, όμως από τότε δεν έχει λειτουργήσει αν και έχει παρέλθει μεγάλο χρονικό διάστημα. Το γεγονός αυτό έχει ως συνέπεια οι ογκολογικοί ασθενείς του Νομού Δράμας να αναγκάζονται να μεταβαίνουν για θεραπείες σε άλλες περιοχές της Βόρειας Ελλάδας και κυρίως στη Θεσσαλονίκη στο Θεαγένειο Αντικαρκινικό Νοσοκομείο. Αποτέλεσμα αυτών των μετακινήσεων είναι τόσο οι καρκινοπαθείς πολίτες του Νομού Δράμας όσο και οι οικογένειές τους να αναγκάζονται να υπομένουν τεράστια ταλαιπωρία σε μία περίοδο που δίνουν μάχη με τον καρκίνο.

Το αίτημα για δημιουργία μονάδας χημειοθεραπείας στο Γενικό Νοσοκομείο Δράμας εκφράζει σύσσωμη η τοπική κοινωνία. Μάλιστα, ο Σύλλογος Καρκινοπαθών για να στηρίξει την αναγκαιότητα ίδρυσης της μονάδας έχει προχωρήσει και στη συλλογή στοιχείων.

Σύμφωνα με αυτά πέρα από τους κοινωνικούς και ιατρικούς λόγους για τους οποίους οι καρκινοπαθείς δεν πρέπει να μεταβαίνουν σε άλλες περιοχές υπάρχουν και οικονομικοί λόγοι, καθώς όπως αναφέρουν το 2023 το κράτος πλήρωσε 230.000 ευρώ για τις μετακινήσεις ασθενών από τη Δράμα στο Θεαγένειο της Θεσσαλονίκης. Αυτό σημαίνει ότι οι δικαιολογίες σχετικά με το κόστος λειτουργίας της μονάδας δεν ευσταθούν. Στέκομαι σε αυτό απ’ όσα αναφέρονται στη γραπτή ερώτηση, καθώς η Κυβέρνηση της Νέας Δημοκρατίας θέτει ζητήματα κόστους και οφέλους, ειδικά όταν πρόκειται για εύλογα κοινωνικά αιτήματα που αφορούν την ανακούφιση των πολιτών.

Κατόπιν των ανωτέρω ερωτάσθε, κύριε Υπουργέ: Σε ποιες ενέργειες πρόκειται να προβείτε για να λειτουργήσει η Μονάδα Χημειοθεραπείας στο Γενικό Νοσοκομείο Δράμας, ώστε να ανακουφιστούν οι ογκολογικοί ασθενείς του Νομού Δράμας; Και ποιο είναι το χρονοδιάγραμμα ενεργειών σας και πότε θα τεθεί σε λειτουργία η Μονάδα Χημειοθεραπείας;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, αντεύχομαι εννοείται και ευχαριστώ για τις ευχές.

Λοιπόν, κατ’ αρχάς να πούμε το εξής, οι προκηρύξεις θέσεων προσωπικού, ειδικά του μόνιμου γίνονται πάντα κατόπιν προτάσεως της διοικήσεως του νοσοκομείου και της υγειονομικής περιφέρειας. Εμείς πάντα κάνουμε χαρτί και λέμε: «Ιεραρχήστε τις ανάγκες σας. Πείτε μας ποιες είναι οι ανάγκες σας».

Για το Νοσοκομείο της Δράμας μέσα στο 2024 προκηρύξαμε τρεις θέσεις Επιμελητών Β΄ Εσωτερικής Παθολογίας, μία θέση Διευθυντού Εσωτερικής Παθολογίας, μία θέση Διευθυντού Επιμελητού Α΄ Εσωτερικής Παθολογίας, μία θέση Επιμελητού Β΄ για τη ΜΕΘ και μία θέση Επιμελητή Α΄ για τη ΜΕΘ. Και επίσης τώρα στις 23 Δεκεμβρίου επαναπροκηρύξαμε, γιατί βγήκαν άγονες οι πρώτες πλην των δύο τελευταίων, δύο θέσεις Επιμελητών Α΄ Εσωτερικής Παθολογίας και δύο θέσεις Επιμελητών Β΄ Εσωτερικής Παθολογίας. Τώρα είναι ανοιχτή η πλατφόρμα, όπως μιλάμε. Περιμέναμε ότι θα γίνει και με τα νέα κίνητρα που θεσπίσαμε τα θεσμικά, όπως γνωρίζετε. Άρα αυτές είναι οι θέσεις που έχουμε προκηρύξει. Δυστυχώς, η Δράμα είναι ένα από τα νοσοκομεία στα οποία έχουμε πρόβλημα.

Τώρα η Μονάδα Χημειοθεραπείας ιδρύθηκε από τη δική μας Κυβέρνηση, δεν υπήρχε, εννοώ ως σύσταση. Όμως, πράγματι δεν λειτουργεί. Και δεν λειτουργεί γιατί; Γιατί οι συνεχόμενες προκηρύξεις θέσεων βγαίνουν άγονες.

Εγώ, κύριε συνάδελφε, δεν έχω καμία, μα καμία πρόθεση να μην επαναπροκηρύσσω διαρκώς τις θέσεις μέχρι την ώρα που θα καλυφθούν. Και όπως ξέρετε και λεφτά ανέβασα και θεσμικά τώρα κίνητρα ανέβασα και ψήφισα τον νόμο να μπορεί ο οικείος δήμαρχος να πληρώνει τα χρήματα για τη στέγαση. Πιστεύω ότι στη Δράμα θα έχουμε κάποια κίνητρα, από τον δήμο εάν θυμάμαι καλά, πρέπει να υπάρξει κάποια κίνηση εκεί εάν έχω πληροφορηθεί σωστά και θα έχουμε κάποια προσπάθεια να ενισχύσει ο δήμος τους γιατρούς να πάνε εκεί ως κίνητρο επιπλέον. Μακάρι να γίνει, θα είναι πολύ ευπρόσδεκτο. Όταν πάνε οι γιατροί θα λειτουργήσει η μονάδα. Εγώ δεν μπορώ να πάω να λειτουργήσω τη μονάδα. Εγώ μπορώ να προκηρύξω τις θέσεις. Τις προκήρυξα; Μάλιστα, Τις επαναπροκήρυξα; Μάλιστα. Αύξησα τα κίνητρα; Μάλιστα. Τα ξανααύξησα; Μάλιστα. Θα δούμε. Η γνώση μας αν θα έχουμε αυτή τη στιγμή επιτυχία στην προκήρυξη θα είναι γνωστή περίπου σε έναν μήνα από σήμερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Η απάντησή σας με καλύπτει, κύριε Υπουργέ, γιατί επανερχόμαστε στο σοβαρό ζήτημα της μη πλήρωσης θέσεων ιατρών στο Γενικό Νοσοκομείο Δράμας. Εκεί είναι το πρόβλημα. Θα συμφωνήσω σε όλα μαζί σας. Θα πούμε, ναι, μπράβο στον Δήμαρχο Δράμας που βγάζει ένα ποσό της τάξεως των 1.500 ευρώ επιπλέον για τους γιατρούς που θα έρθουν.

Ποιο είναι το θέμα, όμως, κύριε Υπουργέ; Ο κ. Θεμιστοκλέους, ο Υφυπουργός, πριν από ενάμιση χρόνο περίπου, σε περίοδο Ευρωεκλογών ήρθε και είπε ότι θα λειτουργήσει Μονάδα Χημειοθεραπείας. Είπε ότι είναι μεγάλη αναγκαιότητα. Ο κ. Θεμιστοκλέους αυτό το είπε σε προεκλογική περίοδο, από τότε τίποτα. Αυτό ζούμε στη Δράμα, Υπουργοί να επισκέπτονται τον νομό μου μόνο σε προεκλογική περίοδο, να τάζουν, να φεύγουν και μετά να λένε αυτά που είπατε και εσείς.

Ας έρθουμε στο προκείμενο, κύριε Γεωργιάδη. Για να καλυφθούν οι θέσεις ιατρών στο Γενικό Νοσοκομείο Δράμας θα πρέπει να συμβούν και άλλα. Την προηγούμενη φορά μου είπατε ότι δεν είναι της αρμοδιότητάς μου. Μα, αν θέλετε να έρθουν γιατροί στο Νοσοκομείο της Δράμας, θα πρέπει να ασχοληθούνε και άλλα Υπουργεία και η Κυβέρνησή σας είναι για να συνεργάζεται για να λυθούν προβλήματα.

Κύριε Γεωργιάδη, στη Δράμα δεν υπάρχει δρόμος για να έρθουν οι γιατροί. Έχετε έρθει, τον ίδιο δρόμο περπατήσατε. Εσείς, θα ερχόσασταν για γιατρός; Εγώ σας λέω «όχι». Δεν βάζει σε κίνδυνο τη ζωή του ένας άνθρωπος.

Στην προηγούμενη επίκαιρη για την πλήρωση των θέσεων είχατε πει ότι έχουμε καλύψει τις διακόσιες μία, αν θυμάμαι καλά, θέσεις από τις διακόσιες ενενήντα οκτώ. Από μόνος σας είχατε πει ότι δεν πληρώθηκαν οι θέσεις στο Νοσοκομείο Δράμας και στο Νοσοκομείο της Σάμου. Γιατί; Γιατί δεν υπάρχει σύνδεση, κύριε Υπουργέ. Δεν υπάρχει σύνδεση. Στο Κιλκίς πήγαν οι γιατροί, γιατί υπάρχει δρόμος πρόσβασης. Στα Γρεβενά πήγαν, γιατί υπάρχει δρόμος πρόσβασης.

Και κάτι ακόμα, κύριε Υπουργέ, γιατί σας λέω ότι πρέπει να το δούμε συνδυαστικά. Ο Δήμαρχος Δράμας, μπράβο του και καλά κάνει, δίνει 1.500 ευρώ σε όποιον γιατρό έρθει στο νοσοκομείο μας, σπίτι θα βρει; Κύριε Υπουργέ, δεν έχει σπίτια στη Δράμα, όσα λεφτά και να δώσει ο δήμαρχός μας. Οπότε αν δεν δουλέψουμε συλλογικά στο να δούμε πώς θα γίνει ο δρόμος πρόσβασης, πώς θα κατασκευάσουμε σπίτια, ώστε να μπορέσουν να έρθουν να μείνουν οι γιατροί, τότε δεν θα λυθεί το πρόβλημα.

Μέσα από την καρδιά μου σας λέω ότι αυτός ο άθλιος δρόμος είναι δύσκολος για όσους ταξιδεύουν. Φανταστείτε καρκινοπαθή μετά από χημειοθεραπεία να επιστρέφει στον τόπο του με αυτές τις λακκούβες, με αυτό το κακό οδόστρωμα. Να μην τύχει σε κανέναν μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι μόνο συμφωνώ στο τελευταίο σας σχόλιο, ο λόγος που η Κυβέρνησή μας ίδρυσε τη μονάδα και ο λόγος που ο κ. Θεμιστοκλέους είπε ότι είναι αναγκαιότητα, είναι αυτός που είπατε.

Συμμερίζομαι τον πόνο κάθε καρκινοπαθούς συμπολίτη μας που δίνει τη μάχη με τον καρκίνο. Έχω ιδρύσει τα προγράμματα «Οίκοθεν» και έχω εντάξει στο Ταμείο Ανάκαμψης το «ΝΟΣΠΙ» για να παρέχουμε τη χημειοθεραπεία στους καρκινοπαθείς στα σπίτια τους, στο μέτρο που η επιστήμη το επιτρέπει, γιατί θέλω να μειώσω την ταλαιπωρία τους. Έχασα την μητέρα μου από λευχαιμία, που την πήγαινα στο Λαϊκό Νοσοκομείο και έχω ζήσει όλη τη διαδικασία ο ίδιος σε πολύ νεανική ηλικία, στα είκοσι μου χρόνια τι θα πει να δίνει κάποιος τη μάχη με τον καρκίνο. Άρα, σε όσα είπατε συμφωνώ.

Τι είπατε, όμως, Ότι θέτετε ως βασικό πρόβλημα που δεν πάνε οι γιατροί στη Δράμα, δύο πράγματα: τον δρόμο και τα σπίτια. Με συγχωρείτε, αλλά το Υπουργείο Υγείας δεν κατασκευάζει δρόμους και δεν χτίζει σπίτια, άρα η ερώτησή σας πάλι σε λάθος Υπουργό απευθύνεται. Δεν έχω καμία αντίρρηση να ενώσω τη φωνή μου μαζί σας για να γίνει καλύτερος δρόμος και να φτιαχτούν περισσότερα σπίτια. Εγώ, όμως, δεν μπορώ να τα κάνω. Εννοώ ότι νομικά και συνταγματικά δεν μπορώ.

Πάμε, όμως, να σας πω τι έχω κάνει στο πλαίσιο των δικών μου αρμοδιοτήτων. Έχω αυξήσει τα χρηματικά κίνητρα για τους γιατρούς και στη Δράμα. Έχω αυξήσει τα θεσμικά κίνητρα για τους γιατρούς και στη Δράμα. Έχω ψηφίσει τον νόμο για να μπορεί ο κύριος δήμαρχος -και μπράβο του- να δίνει τα χρήματα που είπε ότι θα δώσει.

Θέλω να ακουστεί αυτό, γιατί είμαστε στη διαδικασία που είναι η προκήρυξη στον αέρα. Οι γιατροί που θα δηλώσουν να πάνε στο Νοσοκομείο της Δράμας, πλην των 7.200 ευρώ επιπλέον που τους δίνει το Υπουργείο Υγείας με τον κανονικό μισθό ενός παθολόγου στο νοσοκομείο, πλην των θεσμικών κινήτρων που θεσπίσαμε να μείνει υποχρεωτικά μόνο τρία χρόνια εκεί, για να μπορεί να παίρνει εκπαιδευτικές άδειες για διεθνή συνέδρια με τα έξοδα του νοσοκομείου και όλα τα άλλα που ψηφίσαμε, θα λαμβάνει και από τον Δήμαρχο Δράμας περίπου 1.500 ευρώ τον μήνα επιπλέον. Άρα, σοβαρή οικονομική ενίσχυση για να έχει και σπίτι. Νομίζω ότι είναι πια ένα πλέγμα μεγάλων κινήτρων και ελπίζω ότι με αυτό το πλέγμα κινήτρων θα πάμε καλύτερα αυτή τη φορά. Δεν είναι λίγα πια.

Την κάναμε την πολιτική μας κι έρχομαι στα νούμερα. Παρέλαβα και συγκέντρωσα μία προκήρυξη τον Σεπτέμβριο, με 293 θέσεις ιατρών σε περιφερειακά νοσοκομεία που βγαίναν διαρκώς άγονες. Από αυτές τις 293, καλύφθηκαν οι 201 και ήδη έχουν διοριστεί οι πρώτοι και μέσα στον Ιανουάριο θα έχουν διοριστεί όλοι.

Παράλληλα, ανοίξαμε την πλατφόρμα και επαναπροκηρύξαμε άλλες 105 θέσεις. Δεν προκηρύξαμε τις 92 που έλειπαν. Βάλαμε και κάποιες ακόμα και τις κάναμε 105 τις θέσεις. Είναι αυτή η προκήρυξη που είναι τώρα στον αέρα και θα δούμε πόσες από τις 105 θα καλυφθούν.

Στην προηγούμενη προκήρυξη είχαμε δύο μεγάλες αστοχίες. Δύο νοσοκομεία πήγαν άσχημα, όλα τα άλλα πήγαν σχετικά καλά. Στην Ξάνθη, για παράδειγμα, και στη Σπάρτη λύθηκε το πρόβλημα εντελώς. Πού ήταν τα προβλήματα; Στην Κω και στη Δράμα. Αυτές οι δύο περιοχές δεν μπόρεσαν να κάνουν το βήμα. Ελπίζω ότι με τα νέα κίνητρα θα μπορέσουν. Στις 21 του μηνός και σε συνεργασία με τον Δήμαρχο της Κω για αντίστοιχους λόγους.

Πιστεύω, όμως, για τη Δράμα, ότι με τη γενναία κίνηση του κυρίου Δημάρχου και με τα κινητά τα επιπλέον που ψηφίσαμε, αυτή τη φορά θα έχουμε αποτέλεσμα. Να ακούσουν οι γιατροί ότι θα έχουν κι αυτό το κίνητρο.

Τώρα, έρχομαι στο θέμα του δρόμου και στα σπίτια που απασχολούν την Κυβέρνηση. Για τα σπίτια έχει γίνει ανακοίνωση από τον Υπουργού Εθνικής Αμύνης, που λέει στο σχέδιό του για τα σπίτια ότι ένα κομμάτι των σπιτιών αυτών αφορά τους γιατρούς. Έχει, όμως, μια διαδικασία. Δεν μπορούν να γίνουν ούτε σε έναν μήνα, ούτε σε δύο μήνες. Είναι πιο μακροπρόθεσμες πολιτικές που δεν έχουν να κάνουν με την τρέχουσα προκήρυξη. Συμφωνώ, όμως, μαζί σας ότι πρέπει να βελτιωθούν οι υποδομές. Καμία αντίρρηση.

Θέλω να το πω για μια φορά για να ακουστεί: Συμμερίζομαι απολύτως την αγωνία των καρκινοπαθών και των οικογενειών τους. Θεωρώ μεγάλη ταλαιπωρία να πηγαίνουν από τη Δράμα στο Θεαγένειο. Θέλω πάρα πολύ να υπάρξει επιτυχία στην προκήρυξη για να μένουν στη Δράμα. Γι’ αυτό και ιδρύσαμε τη μονάδα αυτή. Δυστυχώς, όμως, εγώ δεν μπορώ να πάω να κάνω τις χημειοθεραπείες.

Κλείνοντας, να σας ευχαριστήσω και για έναν άλλο λόγο, διότι μου δώσατε την ευκαιρία να κάνω την ερώτηση μαζί με τον φίλο μου, τον Νίκο Παπαθανάση εδώ, που δεν τον είχα δει για το νέο έτος, παρά μόνο σε κάτι πίτες, στον οποίο έχω μεγάλη αδυναμία.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν κατόπιν συνεννόησης: η επίκαιρη ερώτηση με αριθμό 349/10-1-2025 του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Άμεση ικανοποίηση του τεκμηριωμένου αιτήματος των αδικημένων αμυγδαλοπαραγωγών της Π.Ε. Λάρισας για χορήγηση ενισχύσεων ήσσονος σημασίας (de minimis) για το έτος 2022», η επίκαιρη ερώτηση με αριθμό 351/10-1-2025 του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Εμπαιγμός και κοροϊδία οι εξαγγελίες της Κυβέρνησης για την κατασκευή της Γέφυρας του Παλαιόπυργου» και η επίκαιρη ερώτηση με αριθμό 357/13-1-2025 του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών με θέμα: «Κίνδυνο για τα κονδύλια του Ταμείου Ανάκαμψης και Ανθεκτικότητας εντοπίζει το Ελεγκτικό Συνέδριο. Τι θα κάνει η Κυβέρνηση;».

Δεν θα συζητηθεί λόγω κωλύματος του Βουλευτή η επίκαιρη ερώτηση με αριθμό 363/13-1-2025 του Βουλευτή Αχαΐας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Καραθανασόπουλου προς τον Υπουργό Υγείας με θέμα: «Άμεσα μέτρα στήριξης των ασθενών με μεσογειακή αναιμία στη Δυτική Ελλάδα».

Συνεχίζουμε τώρα με την πρώτη με αριθμό 350/10-1-2025 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Βόμβα από το Ελεγκτικό Συνέδριο για το Ταμείο Ανάκαμψης - Σκιές, καθυστερήσεις, απεντάξεις έργων και κίνδυνος απώλειας κονδυλίων από τις κυβερνητικές επιλογές».

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Θα ήθελα ευθέως να ρωτήσω τον Υπουργό αν θεωρεί ότι το Ελεγκτικό Συνέδριο, το ανώτατο δημοσιονομικό δικαστήριο της χώρας, υπερβάλλει. Διότι δεν καταλαβαίνω πραγματικά την απάθεια με την οποία αντιμετωπίζει η πλευρά της Κυβέρνησης αυτή την πραγματική βόμβα, η οποία έπεσε στον δημόσιο διάλογο. Έρχεται το Ελεγκτικό Συνέδριο και κάνει παρατηρήσεις οι οποίες είναι σοκαριστικές. Υπάρχει κίνδυνος απώλειας κονδυλίων. Αμφισβητείτε την έκθεση του Ελεγκτικού Συνεδρίου; Θα θέλαμε να το ακούσουμε. Θα θέλαμε να ακούσουμε τεκμηρίωση.

Λέει το Ελεγκτικό Συνέδριο ότι δεν υπάρχει επαρκές σύστημα εντοπισμού καθυστερήσεων, δεν υπάρχει επαρκές σύστημα αντιμετώπισης των καθυστερήσεων, ότι είναι υποστελεχωμένοι οι φορείς υλοποίησης και κάνετε το λεγόμενο outsourcing σε συμβούλους, οι οποίοι πάλι δεν γιατρεύουν τα συμπτώματα των καθυστερήσεων. Λέει το Ελεγκτικό Συνέδριο ότι δεν υπάρχει η διασυνδεσιμότητα των πληροφοριακών συστημάτων. Λέει ότι δεν αιτιολογούνται επαρκώς οι απεντάξεις.

Κύριε Παπαθανάση, σας έχουμε ασκήσει κριτική για το Ταμείο Ανάκαμψης, για το γεγονός ότι τα διαχειρίζεστε χωρίς τον επαρκή διακομματικό έλεγχο τα κονδύλια αυτά, για το γεγονός ότι υπάρχει υπερσυγκέντρωση. Δική σας απάντηση ήταν αυτή που αποκάλυψε ότι στο δανειακό σκέλος μόνο επτά μικρές επιχειρήσεις έχουν γίνει δικαιούχοι των δανειακών δυνατοτήτων. Όλα αυτά αποδεικνύεται ότι δεν ήταν δικές μας υπερβολές, δεν ήταν ένας αντιπολιτευτικός οίστρος, αλλά ήταν μια αυτονόητη τη θέση μιας επισπεύδουσας αντιπολίτευσης, η οποία βλέπει καθυστερήσεις τις οποίες έρχεται με εμφατικό τρόπο να τις επιβεβαιώσει και να τις ενισχύσει το Ελεγκτικό Συνέδριο.

Ερωτάσθε, λοιπόν, πώς δικαιολογείτε το πλήθος αυτών των αστοχιών και τι μέτρα προτίθεστε να λάβετε για να υπερβείτε τις πάρα πολύ καίριες παρατηρήσεις που σωρεύονται στην έκθεση του Ελεγκτικού Συνεδρίου;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο για να απαντήσετε στην ερώτηση του κ. Παππά.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Καλημέρα και καλή χρονιά, μιας και δεν είχαμε την ευκαιρία να τα πούμε.

Καταρχάς, εγώ χαίρομαι που ο κ. Παππάς αναφέρθηκε σε παρατηρήσεις. Έχει μεγάλη αξία, κύριε Πρόεδρε, να πούμε ότι εδώ ερχόμαστε για να απαντήσουμε επί των παρατηρήσεων του Ελεγκτικού Συνεδρίου.

Κι επειδή είμαι σίγουρος ότι ερωτά καλοπροαίρετα και στα πλαίσια του Κοινοβουλευτικού Ελέγχου, θέλω να ενημερώσω τον κ. Παππά ότι στις 12 το βράδυ χτες, τριάντα δύο χιλιάδες συμπολίτες μας είχαν μπει μέσα στο σύστημα του gov.gr –που είναι μάλιστα ένα καινοτόμο πρωτοπόρο σύστημα που δεν υπάρχει και δεν μπορεί να το βρει κάποιος στην Ευρώπη- για να αιτηθούν ως προς την επιλεξιμότητά τους για το πρόγραμμα «Σπίτι μου ΙΙ», γιατί ακριβώς αυτό κάνει το Ταμείο Ανάκαμψης.

Το Ταμείο Ανάκαμψης έχει μεταρρυθμίσεις και έργα και κυρίως κατευθύνει τους πόρους προς την κοινωνία, προς τους συμπολίτες μας και προς την επιχειρηματικότητα. Γι’ αυτό, λοιπόν, καταθέτω στη Βουλή μερικά από τα εμβληματικά έργα, γιατί είναι πάρα πολλά τα έργα. Και επειδή υπάρχει προφανώς αγωνία από τον κ. Παππά, να του πω ότι είναι και το «Σπίτι μου ΙΙ» και το Εθνικό Πρόγραμμα Προσυμπτωματικού Ελέγχου «Προλαμβάνω» προϋπολογισμού 296 εκατομμύρια ευρώ.

Εδώ η συζήτηση γίνεται για το τι σημαίνει το Ταμείο Ανάκαμψης στην κοινωνία και στην οικονομία, γιατί είδα ότι αποσπασματικά πήγε και αναφέρθηκε στο δανειακό σκέλος και δεν είναι το δανειακό σκέλος, είναι κυρίως το σκέλος το οποίο γυρίζει στην κοινωνία.

Είχαμε, λοιπόν, τριάντα επτά χιλιάδες απογευματινά χειρουργεία, 2,5 δισεκατομμύρια σε «Εξοικονομώ», ψηφιακές δράσεις για τα σχολεία με διαδραστικούς πίνακες, διακόσια πενήντα καινούργια ηλεκτρικά λεωφορεία, το βόρειο τμήμα του Ε65, εβδομήντα αστικές αναπλάσεις, ψηφιοποίηση των αρχείων του κράτους ύψους 600 εκατομμύρια με 1,4 δισεκατομμύρια σελίδες -που δεν φρόντισε η κυβέρνηση του ΣΥΡΙΖΑ να ασχοληθεί καν με το θέμα-, εκατόν εξήντα πέντε έργα οδικής ασφάλειας, περισσότερα από ογδόντα έργα ύδρευσης σε όλη την Ελλάδα -γιατί έχει σημασία ότι το Ταμείο Ανάκαμψης και την καθημερινότητα του πολίτη-, το πρόγραμμα «ΑΙΓΙΣ» για την πολιτική προστασία.

Τα καταθέτω για να τα μελετήσετε.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό, λοιπόν, θα απαντήσω επάνω σε αυτό το οποίο είπε ως προς τις παρατηρήσεις, ότι το Ελεγκτικό Συνέδριο απαντά κατ’ ουσίαν σε έναν έλεγχο σε συγκεκριμένα έργα -γιατί προσέξτε, έχει επιλέξει συγκεκριμένα έργα- και κατ’ ουσίαν δεν κάνει έλεγχο νομιμότητας, ούτε επισύρει δημοσιονομικές διορθώσεις, ούτε καταλογίζει ευθύνες, κύριε Παππά. Κατ’ ουσίαν τι κάνει; Δίνει τις παρατηρήσεις του επί του σχεδίου. Παρατηρήσεις, λοιπόν -αυτό το οποίο είπατε εσείς- κάνει το Ελεγκτικό Συνέδριο.

Και εδώ θα πρέπει να πούμε ότι το Ταμείο Ανάκαμψης έχει ένα ελληνικό σχέδιο, το οποίο πατάει επάνω σε ένα σύστημα διαχείρισης και ελέγχου, ένα σύστημα διαχείρισης και ελέγχου μοναδικό με πολλές δικλίδες ασφαλείας, το οποίο έχει συμφωνηθεί με την Ευρωπαϊκή Επιτροπή και ικανοποιεί όλες τις απαιτήσεις της Ευρωπαϊκής Επιτροπής. Είναι πολύ σημαντικό ότι στα πέντε αιτήματα, τα οποία έχουν κατατεθεί μέχρι σήμερα, κύριε Παππά, γίνεται ενδελεχής έλεγχος για το κάθε ορόσημο και βεβαίως το κάθε ορόσημο και το κάθε έργο έχει και ενδιάμεσα στάδια και τα οποία στάδια αυτά τα παρακολουθεί η ειδική task force που υπάρχει και παρακολουθεί κατ’ ουσίαν το κάθε έργο και το κάθε ορόσημο του Ταμείου Ανάκαμψης.

Γι’ αυτό, λοιπόν, λέτε ότι υπάρχει απουσία υποχρεωτικών ενδιάμεσων χρονοδιαγραμμάτων υλοποίησης έργων. Μα ακριβώς αυτό, υπάρχουν ενδιάμεσα διότι τα ενδιάμεσα παρακολουθούνται. Και για να μπορέσουμε να πετύχουμε, ας πούμε, τα ορόσημα του πέμπτου αιτήματος, θα πρέπει να έχουν ικανοποιηθεί όλα τα αιτήματα και όλα τα ορόσημα. Αλλιώς δεν εκταμιεύεται το ποσό. Και θα δείτε από τις εκθέσεις που κατατίθενται και την έγκριση που λαμβάνει το κάθε αίτημα από το ECOFIN, ότι πρέπει να ικανοποιούνται όλα τα ορόσημα για να υπάρχει η εκταμίευση. Και αυτήν την στιγμή η Ελλάδα έχει εκταμιεύσει 18 δισεκατομμύρια ευρώ, δηλαδή, το 50% και κάτι του προγράμματος. Αλλά εάν λάβετε και την εκταμίευση που περιμένουμε για το πέμπτο αίτημα, τότε αυτό μας ανεβάζει σε υψηλότερη θέση και προσεγγίζουμε το 60% της εκταμίευσης των πόρων που μπαίνουν στην ελληνική οικονομία.

Επομένως θα πρέπει να βλέπουμε, κύριε Παππά, εκ του αποτελέσματος για τις εκταμιεύσεις του Ταμείου Ανάκαμψης και να κρίνουμε τι ακριβώς κερδίζει η Ελλάδα μέσα από το πρόγραμμα αυτό. Οι παρατηρήσεις είναι δεκτές. Γι’ αυτό, λοιπόν, επάνω σε συγκεκριμένα έργα υπάρχουν και οι οποιεσδήποτε διορθώσεις ή πράξεις από συγκεκριμένα Υπουργεία, ακριβώς για να ικανοποιήσουμε και τις παρατηρήσεις του Ελεγκτικού Συνεδρίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, πολύ κύριε Πρόεδρε.

Ξεκινάω με το εξής: Αναφερθήκατε στα απογευματινά χειρουργεία. Για τα απογευματινά χειρουργεία θέλω να σας θυμίσω -και το θυμάστε και εσείς κύριε Πρόεδρε- ότι το Φεβρουάριο του περασμένου έτους είχαν ανακοινωθεί ότι θα γίνουν εξήντα χιλιάδες. Περιχαρής στο τέλος του έτους που πέρασε, μας ανακοινώσατε ότι θα γίνουν τα μισά. Συγχαρητήρια και γι’ αυτό!

Τα προγράμματα «Σπίτι μου ΙΙ» καλώς να προχωρήσουν, αλλά είναι στη λογική επιδότησης της ζήτησης. Δεν λύνει το πρόβλημα. Άλλες χώρες έχουν αφιερώσει δισεκατομμύρια για την στέγη. Μη μας λέτε για έλεγχο νομιμότητας. Η ευρωπαία εισαγγελέας ασχολείται με 2,5 δισεκατομμύρια ευρώ, τα οποία αποδόθηκαν σχεδόν κατ’ αποκοπή σε εταιρείες που κάνουν ψηφιακά έργα.

Πάμε τώρα στο θέμα μας. Χαίρομαι πάρα πολύ που ο κ. Παπαθανάσης λέει ότι πρέπει να ασχοληθούμε με το σκέλος των δαπανών. Μου άσκησε κριτική επειδή αναφέρθηκα στο δανειακό σκέλος από το οποίο ωφελούνται μόνο επτά τον αριθμό μικρές επιχειρήσεις στην Ελλάδα.

Πάμε στις δαπάνες, κύριε Παπαθανάση. Έχω εδώ την έκθεση του ευρωπαϊκού Ελεγκτικού Συνεδρίου, η οποία υπογραμμίζει τα ίδια πράγματα. Και λέει τι; Και ελπίζω από την δευτερολογία σας να προάγουμε τον διάλογο και τη διαφάνεια, ότι πρέπει να δημοσιεύονται οι τελικές δαπάνες για να βλέπουμε την απορροφητικότητα, όχι το να μεταφέρονται τα χρήματα του Ταμείου Ανάκαμψης σε έναν λογαριασμό κάποιου φορέα υλοποίησης. Εκεί δεν έχεις πραγματοποιήσει δαπάνη. Γνωρίζετε από πραγματική δαπάνη, έτσι δεν είναι; Είναι άλλο να μεταφέρονται τα χρήματα από τον έναν λογαριασμό του Ταμείου Ανάκαμψης στον λογαριασμό του φορέα υλοποίησης και άλλο να περνάνε τα χρήματα στον τελικό δικαιούχο. Αυτό λέει η έκθεση του ευρωπαϊκού Ελεγκτικού Συνεδρίου με αριθμό 13/24.

Χαίρομαι που εσείς είστε πιο -θα έλεγα- δεκτικός στις παρατηρήσεις του ελληνικού Ελεγκτικού Συνεδρίου σε σχέση με τις απαντήσεις που έδωσε η Ειδική Υπηρεσία Συντονισμού του Ταμείου Ανάκαμψης στο Ελεγκτικό Συνέδριο, η οποία αποδέχτηκε μόνο μία παρατήρηση, που δεν αφορούσε και δικές της ευθύνες αλλά αυτό δεν έχει σημασία. Σημασία έχει η δική σας τοποθέτηση αποδοχής αυτών των παρατηρήσεων, των προβληματισμών.

Αλλά για να κάνουμε παραγωγική τη συζήτηση, κύριε Παπαθανάση, και να δούμε πόσα λεφτά μπορεί να χάσει η χώρα -διότι θεωρώ ότι δεν έχει αντιληφθεί η Κυβέρνηση το μέγεθος του προβλήματος- ο ΣΥΡΙΖΑ - Προοδευτική Συμμαχία θα καταθέσει δύο αιτήσεις κατάθεσης εγγράφων. Θα σας ζητήσουμε, λοιπόν, να μας καταθέσετε τα ποσοστά απορρόφησης και την πορεία υλοποίησης του Ταμείου Ανάκαμψης ανά μέτρο και σκέλος με βάση όμως τον ορισμό που απαιτεί το ευρωπαϊκό Ελεγκτικό Συνέδριο για την πληρωμή στους τελικούς δικαιούχους, δηλαδή τις πραγματικές δαπάνες όχι τα νούμερα που μας κομίσατε στην πρωτολογία σας, που αφορά τη μεταφορά κονδυλίων στους λογαριασμούς των φορέων υλοποίησης.

Και δεύτερον -και νομίζω εδώ θα έχει πάρα πολύ ενδιαφέρον- να μας προσκομίσετε το σύνολο της αλληλογραφίας της Ειδικής Υπηρεσίας Συντονισμού του Ταμείου Ανάκαμψης με το ευρωπαϊκό Ελεγκτικό Συνέδριο, πάρα πολύ απλά, για να δούμε τι είπε η υπηρεσία, τι απάντησε, πώς αποκρίθηκε στα σχετικά ερωτηματολόγια και για να καταλάβει και ο ελληνικός λαός πόσο σοβαρά είναι τα πράγματα με το Ταμείο Ανάκαμψης και πώς αυτό τείνει να καταστεί μία μεγάλη χαμένη ευκαιρία.

Τελικές δαπάνες είπα, κύριε Υπουργέ, όχι μεταφορά χρημάτων από τον έναν λογαριασμό του δημοσίου στον άλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ τον κ. Παππά που μου δίνει την ευκαιρία να απαντήσω στο μέρος των εκταμιεύσεων και από πλευράς της ελληνικής πολιτείας. Και προφανώς θα καταθέσουμε ότι ζητήσει η Αντιπολίτευση και ο ΣΥΡΙΖΑ. Αλλά για την ενημέρωσή του θέλω να σας πω ότι στο κομμάτι των επιδοτήσεων από τα 8,6 δισεκατομμύρια τα οποία έχει λάβει η Ελλάδα από το Ταμείο Ανάκαμψης, πάνω από 7,6 δισεκατομμύρια έχουν εισρεύσει στην κοινωνία και στην οικονομία. Αυτή είναι, λοιπόν, η απάντησή μας.

**ΝΙΚΟΛΑΟΣ ΠΑΠΠΑΣ:** Αυτές είναι οι τελικές δαπάνες;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μάλιστα.

Προφανώς, ξέρετε, είναι σημαντικό όταν κάνουμε ένα δημόσιο διάλογο να μιλάμε για την επιχειρηματικότητα με τους όρους της οικονομίας. Και η Ελλάδα έχει αυτά τα αποτελέσματα τα οποία γνωρίζετε ως προς την ανάπτυξη γιατί η ανάπτυξη δεν έτυχε, πέτυχε. Κάτι έκανε σωστό αυτή η Κυβέρνηση για να πετύχει η ανάπτυξη.

Θέλω να σας πω ότι στο σκέλος το δανειακό -που μάλιστα ένα κομμάτι ανακατευθύνεται τώρα σε αυτό που σας είπα νωρίτερα στο «Σπίτι μου ΙΙ» και στο «Αναβαθμίζω το Σπίτι μου»- βλέπουμε δύο δισεκατομμύρια ευρώ, ένα δισεκατομμύριο από το Ταμείο Ανάκαμψης και ένα δισεκατομμύριο από τις τράπεζες, τα οποία πηγαίνουν προς την κοινωνία για να μπορέσει να αγοράσει ή να εξυπηρετήσει σε επίπεδο ενοικίου ένα σπίτι. Γι’ αυτό βλέπουμε ότι πάνω από 15 δισεκατομμύρια σε επενδύσεις ήρθαν λόγω του Ταμείου Ανάκαμψης, όπου εδώ έχουμε 7 δισεκατομμύρια από το δανειακό σκέλος.

Έχει, λοιπόν, σημασία να συμφωνήσουμε στο εξής: Πρώτον, ως προς την επιχειρηματικότητα θα πρέπει να ζυγίσετε και να βάλετε όλα τα εργαλεία, κύριε Παππά. Γιατί πιάνετε μόνο το δανειακό σκέλος; Γιατί δεν πιάνετε το ΕΣΠΑ 2021 - 2027 που αφορά μόνο τις μικρές, πολύ μικρές και μεσαίες επιχειρήσεις; Γιατί το πιάνετε αυτό; Γιατί δεν βάζετε, λοιπόν, πώς στηρίζετε η μικρομεσαία επιχειρηματικότητα;

Μήπως πρέπει να σας θυμίσω ότι αυτόν το μήνα ανοίγει πάλι το Ταμείο Επιχειρηματικότητας ή ότι ανοίγουν οι μικροπιστώσεις για τη γυναικεία επιχειρηματικότητα με 75% επιδότηση του επιτοκίου, για να πάρουν οι γυναίκες να ιδρύσουν και να ξεκινήσουν με τη στήριξη της γυναικείας επιχειρηματικότητας μια επιχείρηση; Θα πρέπει, λοιπόν, όταν μιλάμε για επιχειρηματικότητα, για να είμαστε σοβαροί, θα πρέπει να μιλάμε με όρους που αφορούν την οικονομία.

Τώρα, συμφωνούμε, λοιπόν, ότι το Ελεγκτικό Συνέδριο, το οποίο είναι ανώτατο όργανο, έδωσε τις παρατηρήσεις του, ότι υπάρχει ένα σχέδιο διαχείρισης και ελέγχου πολύ σοβαρό το οποίο ελέγχεται συνεχώς και από την Ευρωπαϊκή Επιτροπή και από το Task Force για κάθε αίτημα το οποίο υποβάλλεται. Μάλιστα το 2025 θα καταθέσουμε δύο αιτήματα, το έκτο και το έβδομο αίτημα, για να κλείσουμε το 2026 με άλλα δύο αιτήματα και να κλείσει το Ταμείο Ανάκαμψης. Βλέπετε -και θα τα καταθέσω τα στατιστικά στην επόμενη επίκαιρη ερώτηση- ότι η Ελλάδα βρίσκεται στις πρώτες θέσεις.

Να κάνουμε μία συζήτηση, αν θέλετε, Κυβέρνηση και Αντιπολίτευση στο πώς μπορούμε να ανακατευθύνουμε πόρους. Να μου πείτε αυτό που μου είπατε, ότι είπατε για εξήντα χιλιάδες χειρουργεία άρα είδατε ότι είναι και για τους πολλούς. Γιατί ο κ. Μαμουλάκης συνεχώς μιλάει ότι το Ταμείο Ανάκαμψης αφορά τους λίγους. Δεν αφορά τους λίγους, κύριε Παππά. Αφορά τους πολλούς. Σας είπα και για τα απογευματινά χειρουργεία και χαίρομαι που είπατε για εξήντα χιλιάδες. Χαίρομαι, λοιπόν, που αποδέχεστε ότι γίνονται τα απογευματινά χειρουργεία και είναι αποτέλεσμα του Ταμείου Ανάκαμψης.

Άρα, λοιπόν, να πάμε πίσω στη μεγάλη συνεισφορά του Ταμείου Ανάκαμψης στην κοινωνία και στην οικονομία, να δούμε τους δείκτες -έχει σημασία να δούμε τους δείκτες- να κρίνουμε το ταμείο εκ του αποτελέσματος και να δούμε πού στεκόμαστε στην Ευρώπη, γιατί δεν ζούμε στον πλανήτη Άρη, στην Ευρώπη ζούμε, ως προς τις απορροφήσεις και να δούμε πού στεκόμαστε στατιστικά. Και μετά την όποια κριτική ως προς τα ενδιάμεσα χρονοδιαγράμματα θα πρέπει να τα κρίνουμε σε σχέση με την επίτευξη των ορόσημων. Αν πετυχαίνουμε τα ορόσημα, σημαίνει ότι πετυχαίνουμε τους στόχους, σημαίνει ότι εισπράττουμε τα χρήματα. Και σας απάντησα ότι από τα 8,6 τα 7 δισεκατομμύρια έχουν μπει στην κοινωνία και στην οικονομία, επομένως βλέπετε πόσο γρήγορα μπαίνουν. Μάλιστα επειδή είναι ένα νέο πρόγραμμα, όχι όπως το πρόγραμμα της Γαλλίας, έπρεπε να ξεκινήσει με τις νομικές δεσμεύσεις, τρέχει, λοιπόν, με εκθετικό βαθμό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 373/13-1-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών με θέμα: «Η διαπίστωση σοβαρών καθυστερήσεων και παραλείψεων από το Ελεγκτικό Συνέδριο στην υλοποίηση των έργων του Ταμείου Ανάκαμψης και Ανθεκτικότητας».

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Άκουσα πριν τον κ. Παπαθανάση, ο οποίος απαντούσε σε μία παρεμφερή ερώτηση. Κύριε Παπαθανάση, υπάρχει εδώ μια έκθεση του Ελεγκτικού Συνεδρίου η οποία είναι, πραγματικά, κόλαφος για την Κυβέρνηση. Μιλάει για πολύ σοβαρές καθυστερήσεις στην υλοποίηση των έργων του Ταμείου Ανάκαμψης και Ανθεκτικότητας και εσείς στις απαντήσεις που δώσατε προηγουμένως εστιάσατε στο πόσο καλό είναι το Ταμείο Ανάκαμψης. Δεν είναι αυτό το θέμα που συζητάμε.

Η έκθεση μιλάει για ελλείψεις στο θεσμικό πλαίσιο του συστήματος διαχείρισης και ελέγχου που πλήττουν την αποτελεσματικότητά του στην πρόληψη και τον έγκαιρο εντοπισμό τυχόν καθυστερήσεων και εσείς μας είπατε ότι είναι πάρα πολύ σοβαρό. Η έκθεση δεν κάνει μόνο δειγματοληπτικό έλεγχο. Είπατε ότι εστιάστηκε το Ελεγκτικό Συνέδριο σε κάποια συγκεκριμένα έργα. Όχι, η έκθεση μιλάει και συνολικά για το πρόγραμμα και την ικανότητά του να υλοποιεί τα έργα και να απορροφά τα κονδύλια.

Όπως γνωρίζετε πολύ καλά, η έκθεση εστιάζει στο γεγονός ότι υπάρχουν τεράστιες καθυστερήσεις στα αιτήματα πληρωμών. Η πρώτη καθυστέρηση έγινε στο δεύτερο από τα εννέα αιτήματα συνολικά μέχρι το 2026. Η δεύτερη καθυστέρηση ήταν τεσσερισήμισι μηνών. Η τρίτη καθυστέρηση ακόμη περισσότερο, έφτασε τους δέκα μήνες, και η τέταρτη καθυστέρηση στο πέμπτο αίτημα έφτασε τους δώδεκα μήνες. Δηλαδή είμαστε τελείως εκτός χρονοδιαγραμμάτων και εσείς έχετε μιλήσει επανειλημμένως για επιτυχή εκτέλεση. Έχετε επίσης μιλήσει για 103% απορροφητικότητα.

Υπάρχει πλήρης απόκλιση ανάμεσα σε αυτά που λέτε εσείς και προσπαθείτε να παρουσιάσετε μια επιτυχή εικόνα του ταμείου και της υλοποίησης των έργων του Ταμείου Ανάκαμψης στην Ελλάδα και σε αυτά που λέει το Ελεγκτικό Συνέδριο. Πέραν του γεγονότος, βεβαίως, ότι έχουν παρατηρηθεί και από τον ευρωπαίο Εισαγγελέα περιπτώσεις οι οποίες χρήζουν έρευνας ύψους 2,5 δισεκατομμυρίων ευρώ.

Σας ρωτώ, κύριε Υπουργέ, πώς αιτιολογείτε το γεγονός ότι παρά τις αλλεπάλληλες διαβεβαιώσεις σας για επιτυχή υλοποίηση του προγράμματος και των χρονοδιαγραμμάτων το Ελεγκτικό Συνέδριο μιλάει για καθυστερήσεις και ελλείψεις στο θεσμικό πλαίσιο που πλήττουν την αποτελεσματικότητά του. Και επίσης, ποια έκτακτα μέτρα σκοπεύει το Υπουργείο σας να λάβει για την άμεση αντιμετώπιση των καθυστερήσεων και παραλείψεων που εντόπισε το Ελεγκτικό Συνέδριο στην υλοποίηση των έργων του Ταμείου Ανάκαμψης και τι εγγυήσεις μπορείτε να μας δώσετε για το ότι η Ελλάδα δεν θα χάσει ενωσιακούς πόρους με αυτές τις τεράστιες καθυστερήσεις, οι οποίες απειλούν να μας οδηγήσουν στο τέλος του προγράμματος το 2026 χωρίς να έχουμε εκταμιεύσει όλα τα ποσά που αναμένει η Κυβέρνηση στο σχέδιό της να λάβει από την Ευρωπαϊκή Ένωση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Στην ερώτηση του κ. Καζαμία αναφέρεται ότι με βάση αυτά τα οποία λέμε απορροφήσαμε για το 2024 103% από αυτά τα οποία είχαν προβλεφθεί ως προς την απορρόφηση. Πώς να το κάνουμε, κύριε Καζαμία; Δεν το λέμε εμείς. Το λέει το Γενικό Λογιστήριο από τις απορροφήσεις, σύμφωνα με αυτά τα οποία πλήρωσε η πολιτεία ως προς την εκτέλεση του Ταμείου Ανάκαμψης. Αμφισβητείτε και αυτό, ότι πετύχαμε το 103%; Το αμφισβητείτε και αυτό, μάλιστα.

**ΑΛΕΞΑΝΔΡΟΣ ΚΑΖΑΜΙΑΣ:** Το Ελεγκτικό Συνέδριο το λέει.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κοιτάξτε εσείς μόλις αναφερθήκατε, και στην ερώτησή σας, αναφέρεστε στο 103%. Το αμφισβητείτε το 103%;

**ΑΛΕΞΑΝΔΡΟΣ ΚΑΖΑΜΙΑΣ:** Το Ελεγκτικό Συνέδριο το αμφισβητεί.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Αφήστε το Ελεγκτικό. Εδώ, στην ερώτησή σας, αναφέρεστε στο 103%. Προσέξτε τι γράφετε λοιπόν, μέσα. Μην αμφισβητείτε πράγματα τα οποία είναι αναμφισβήτητα σωστά.

Επίσης, εδώ μιλάτε σχετικά με τα αιτήματα. Να ρωτήσω κάτι, αυτό εδώ, το οποίο είναι από την Ευρωπαϊκή Επιτροπή -γιατί σας είπα ότι ζούμε στην Ευρώπη, δεν ζούμε σε άλλον πλανήτη- ότι η Ελλάδα είναι τέταρτη στα αιτήματα στην Ευρώπη, δεν το μετράτε; Θα το καταθέσω στη Βουλή για να το μελετήσετε.

Ότι είμαστε τέταρτοι στα αιτήματα δεν έχει αξία και σημασία; Θέλω να σας πω ότι για το σχέδιο, επειδή αναφερθήκατε στο σχέδιο διαχείρισης και ελέγχου, το σχέδιο διαχείρισης και ελέγχου είναι εγκεκριμένο από όλα τα ευρωπαϊκά όργανα. Είναι ένα σχέδιο που αφορά την Ελλάδα, εγκεκριμένο από την Ευρώπη και από το ECOFIN και μάλιστα τηρείται απαρέγκλιτα. Σας είπα ότι δεν μπορούμε να εισπράξουμε χρήματα, εάν δεν τηρήσουμε το σχέδιο διαχείρισης και ελέγχου και δεν ολοκληρώσουμε όλα τα ορόσημα. Τώρα βέβαια εσείς μιλάτε για χαοτική κατάσταση, μάλιστα.

Είναι λοιπόν χαοτική κατάσταση, κύριε Καζαμία, ότι η Ελλάδα είναι πρώτη στην Ευρώπη ως προς το σχέδιο του Ταμείου Ανάκαμψης -το καταθέτω να το μελετήσετε- ως προς τις εκταμιεύσεις των πόρων; Ότι η Ελλάδα είναι πρώτη στην Ευρώπη ως προς το ΑΕΠ είναι χαοτική κατάσταση; Ότι η Ελλάδα είναι σήμερα όγδοη χωρίς να συμπεριλάβουμε το πέμπτο αίτημα, το οποίο θα μας ανεβάσει, γιατί το πέμπτο αίτημα έχει κατατεθεί, περιμένουμε τώρα στις 20 του μηνός να εγκριθεί, που θα μας ανεβάσει τουλάχιστον τρεις θέσεις, είναι χαοτική κατάσταση αυτό, το λέτε χαοτική κατάσταση για μία χώρα που βρίσκεται στις πρώτες θέσεις της Ευρώπης; Λέτε χαοτική κατάσταση όταν έχουμε πετύχει τον μέσο όρο όλων των ορόσημων του σχεδίου του Ταμείου Ανάκαμψης;

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλετε να μελετήσετε αυτά, για να κάνουμε μια συζήτηση επί της ουσίας και να δούμε στις κορώνες που πετάτε περί χαοτικής κατάστασης τι αξία έχει στην καθημερινότητα του πολίτη από το πρωί που ξεκινά η μέρα μέχρι το βράδυ; Εάν τα παιδιά στα σχολεία έχουν μια καλύτερη εικόνα με τους διαδραστικούς πίνακες, εάν τα νοσοκομεία, αυτά τα ογδόντα-ογδόντα πέντε νοσοκομεία και τα κέντρα υγείας, θα είναι καλύτερα για να εξυπηρετήσουν τους συμπολίτες μας;

Θέλετε να μου πείτε μήπως τα εκατόν πενήντα έξι κέντρα υγείας να γίνουν διακόσια; Να κάνουμε μια συζήτηση επί της ουσίας, για το αν θέλετε να προσθέσουμε περαιτέρω κέντρα υγείας. Είναι αυτό μια συζήτηση, αλλά όχι ότι η Ελλάδα έχει χαοτική κατάσταση, όταν βρίσκεται από τις πρώτες χώρες στην Ευρώπη σε πολλά.

Και δεν λέω ότι δεν έχουμε γραφειοκρατία στην Ελλάδα ή ότι δεν αντιμετωπίζουμε ζητήματα τα οποία προσπαθούμε με μεταρρυθμίσεις να επιταχύνουμε. Και αυτός είναι ο ρόλος και αυτό είναι που κάνουμε από την πρώτη στιγμή. Η Κυβέρνηση Μητσοτάκη αυτό θέλει να αλλάξει με τη μεταρρυθμιστική της πολιτική. Βεβαίως και αντιμετωπίζουμε θέματα. Όμως, είναι γεγονός ότι είμαστε μπροστά και στο ΕΣΠΑ. Δεν πρέπει να υποτιμάμε την εθνική αυτή προσπάθεια.

Επομένως, η συζήτηση ας περιοριστεί τουλάχιστον στο τι μπορούμε να προσθέσουμε στο Ταμείο Ανάκαμψης και αν το κάθε μέτρο το οποίο ανακοινώνουμε και τρέχει έχει σημαντική αξία και αν μπορούμε να το διευρύνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Παπαθανάση, εγώ δεν σας μιλώ για παρατηρήσεις και διαπιστώσεις της Πλεύσης Ελευθερίας. Σας διάβασα τι λέει η έκθεση του Ελεγκτικού Συνεδρίου. Και όταν μου λέτε ότι αμφισβητώ εγώ, δεν είμαι εγώ που αμφισβητώ. Η έκθεση του Ελεγκτικού Συνεδρίου αμφισβητεί. Λέει φοβερά πράγματα. Μιλάει για υπηρεσίες εσωτερικού ελέγχου των εμπλεκόμενων φορέων, που ουδόλως έχουν συμβάλει -το αμφισβητείτε αυτό;- στον έλεγχο της ορθής εφαρμογής των διαδικασιών υλοποίησης των έργων του Ταμείου Ανάκαμψης και στην αξιολόγηση της αποτελεσματικότητάς τους.

Κατοικείτε σε ένα άλλο σύμπαν! Αρνείστε την πραγματικότητα, την οποία διαπιστώνει με σαφήνεια το Ελεγκτικό Συνέδριο. Μιλάει για περιπτώσεις υποστελέχωσης στους θεσμικούς μηχανισμούς ελέγχου. Το αρνείστε και αυτό; Δεν υπάρχει υποστελέχωση;

Κύριε Παπαθανάση, τα αιτήματα πληρωμής έχουν καθυστερήσει πάρα πολύ. Είναι ψέμα; Είναι δική μας εφεύρεση ότι το πέμπτο αίτημα κατατέθηκε με διαφορά δώδεκα μηνών σε σχέση με αυτό που προβλεπόταν; Αρνείστε ότι υπάρχει αυτή η καθυστέρηση; Αρνείστε ότι τη στιγμή που υπάρχει αυτή η καθυστέρηση έρχεται ο κ. Σκέρτσος, όπως και εσείς τώρα, και μας λέτε ότι όλα ολοκληρώνονται στον χρόνο τους; Πώς είναι δυνατόν να λέτε τέτοια πράγματα, τη στιγμή που υπάρχει μια όντως χαοτική κατάσταση σύμφωνα με τις διαπιστώσεις του Ελεγκτικού Συνεδρίου;

Το Ελεγκτικό Συνέδριο επίσης επικοινώνησε με Υπουργούς, με την κ. Κεραμέως, και παραθέτει την επιστολή της στο Ελεγκτικό Συνέδριο ως παράρτημα στην έκθεσή του. Και η κ. Κεραμέως αναγνωρίζει ότι υπήρξαν καθυστερήσεις στην αρχή και ότι τώρα εξομαλύνονται. Όχι ότι έχουν εκλείψει, ότι εξομαλύνονται. Δηλαδή, συνεχίζουν να υπάρχουν.

Το ίδιο ισχύει και στην απαντητική επιστολή του κ. Παπαστεργίου. Ευχαριστεί μάλιστα το Ελεγκτικό Συνέδριο για την άψογη συνεργασία τους. Και εσείς αρνείστε αυτά που λέει το Ελεγκτικό Συνέδριο.

Θα σας ρωτήσω επίσης κάτι για το οποίο δεν απαντήσατε καθόλου. Το Ελεγκτικό Συνέδριο σάς κάνει πέντε συστάσεις να διορθώσετε την καταστροφική κατάσταση που διαπιστώνει το ίδιο στους μηχανισμούς ελέγχου του Ταμείου Ανάκαμψης.

Τι θα κάνετε από αυτά; Θα τα αγνοήσετε με τον τρόπο που προσπαθείτε να αγνοήσετε την ερώτησή μας; Θα πείτε ότι δεν υπάρχει τίποτα, ότι είμαστε οι πρώτοι στην Ευρώπη; Αυτό μας είπατε. Και συνεπώς, το Ελεγκτικό Συνέδριο μπορεί να γράφει ό,τι εκθέσεις θέλει και η Κυβέρνηση θα αδιαφορεί για αυτά;

Είστε υπό έλεγχο για κακή υλοποίηση των έργων και παριστάνετε ότι δεν υπάρχει κανένα πρόβλημα. Αυτό είναι προσβλητικό και για τους θεσμούς που ελέγχουν, αλλά και για τους Έλληνες πολίτες.

Το Ταμείο Ανάκαμψης ευθύνεται για μια σειρά έργων τα οποία δίνουν θέσεις εργασίας, και συμβάλλουν στην οικονομική ανάπτυξη της χώρας για τα επόμενα χρόνια. Δεν μπορεί να συμπεριφέρεστε με αυτή την αδιαφορία και αυτόν τον μπλαζέ τρόπο όταν έχετε εκθέσεις - κόλαφο όπως αυτές που λάβατε από το Ελεγκτικό Συνέδριο.

Περιμένουμε να ακούσουμε τι θα κάνετε εκτάκτως για να διορθώσετε αυτή την κατάσταση και αν θα συμμορφωθείτε με τις συστάσεις του Ελεγκτικού Συνεδρίου για το τι πρέπει να διορθώσετε, ούτως ώστε να εκταμιεύονται οι πληρωμές από το Ταμείο Ανάκαμψης στην ώρα τους και να προλάβετε μήπως και χάσετε χρήματα από την Ευρωπαϊκή Ένωση στο τέλος του προγράμματος, που είναι σοβαρός κίνδυνος και τον επισημαίνει το Ελεγκτικό Συνέδριο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Αλίμου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σήμερα έχουμε στη Βουλή κοινοβουλευτικό έλεγχο, στον οποίο οι Βουλευτές όλων των κομμάτων ρωτούν την Κυβέρνηση για θέματα που αφορούν είτε την περιοχή τους είτε γενικότερα ζητήματα. Τώρα είναι η τελευταία ερώτηση και ο Υπουργός θα πάρει τον λόγο και θα κλείσει η συνεδρίαση.

Ορίστε, κύριε Υπουργέ.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Καλωσορίζουμε τα παιδιά.

 Έχει μεγάλη σημασία, γιατί μιλάμε για το Ταμείο Ανάκαμψης, το οποίο αγγίζει την καθημερινότητα όλων των πολιτών με πολλούς τρόπους. Σίγουρα οι συνοδοί θα έχουν λάβει κάποιο SMS για προληπτικές εξετάσεις. Ή σίγουρα στις αίθουσες των παιδιών οι διαδραστικοί πίνακες θα έχουν έρθει -αν δεν έχουν έρθει, θα έρθουν-, κάτι που κατ’ ουσίαν βελτιώνει την εμπειρία των μαθητών κατά τη διδακτική ώρα.

Επομένως, το Ταμείο Ανάκαμψης αφορά την καθημερινότητα και τους πολίτες και έχουμε υποχρέωση να το αντιμετωπίζουμε σοβαρά. Είναι ένα εργαλείο το οποίο ολοκληρώνεται το 2026. Ήταν αποτέλεσμα της κρίσης που δημιούργησε ο COVID και ήρθε για να μπορέσει να αποκαταστήσει ασυμμετρίες και προβλήματα κατά τη διάρκεια του COVID.

Χαίρομαι πολύ, κύριε Καζαμία, με τη «χαοτική κατάσταση» και τα λοιπά που αναφέρετε στην ερώτησή σας, όπου και εσείς -ο κ. Παππάς μίλησε για παρατηρήσεις- μιλήσατε για συστάσεις.

Όταν ξεκίνησα, σας είπα ότι ο έλεγχος δεν είναι έλεγχος νομιμότητας, δεν επισύρει δημοσιονομικές διορθώσεις, δεν διαπιστώνει ούτε καν την παραμικρή μνεία σε παρατυπίες ή μη ορθή διαχείριση. Είναι λοιπόν συστάσεις και μάλιστα συστάσεις επί του σχεδίου διαχείρισης και ελέγχου.

Επίσης, σας ανέφερα νωρίτερα ότι το σχέδιο διαχείρισης και ελέγχου δεν είναι ένα απλό εργαλείο το οποίο εκπονήθηκε από την ελληνική πολιτεία. Είναι ένα εργαλείο το οποίο είναι κοινό κατ’ ουσίαν με όλα τα κράτη - μέλη και εφαρμόζεται απαρέγκλιτα προκειμένου να μην υπάρχει οποιαδήποτε διαφοροποίηση σε οποιοδήποτε ταμείο.

Σας κατέθεσα εδώ στη Βουλή πίνακες όπου παρουσιάζεται, σύμφωνα με το σχέδιο αυτοδιαχείρισης και ελέγχου, ότι η Ελλάδα βρίσκεται στις πρώτες θέσεις σχετικά με την επίτευξη των οροσήμων.

 Μάλιστα, επειδή σίγουρα ενδιαφέρεστε για την πορεία του προγράμματος, θα σας πω ότι θα ακολουθήσει το 2025 το έκτο αίτημα πληρωμής ύψους 3,9 δισεκατομμυρίων ευρώ, 2,1 δισεκατομμύρια ευρώ από το σκέλος των επιχορηγήσεων και 1,8 δισεκατομμύριο ευρώ από το δανειακό σκέλος. Και τον Οκτώβριο θα κατατεθεί το έβδομο αίτημα 3,5 δισεκατομμυρίων ευρώ, όπου το σκέλος των επιχορηγήσεων θα είναι 1,7 δισεκατομμύριο και το δανειακό σκέλος 1,8 δισεκατομμύριο.

Έχει λοιπόν σημασία να δούμε ότι το Ταμείο Ανάκαμψης καταθέτει τις παρατηρήσεις του και προφανώς κάποιες παρατηρήσεις ή, αν θέλετε, κάποιες συστάσεις λαμβάνονται υπ’ όψιν. Σημασία έχει ότι εμείς πρέπει να ακολουθήσουμε πολύ πιστά τους κανόνες τους κανόνες της Ευρωπαϊκής Επιτροπής προκειμένου να υποβάλλουμε τα αιτήματα.

Σας κατέθεσα επίσης ότι, σύμφωνα και με το πέμπτο αίτημα και εφόσον εγκριθεί το πέμπτο αίτημα διότι έχουμε πετύχει τα ορόσημα, η Ελλάδα θα ανέβει ακόμα ψηλότερα στις θέσεις. Παρ’ ότι έχουμε γραφειοκρατία, με κάθε τρόπο, με μεταρρυθμιστική πολιτική, απλοποιώντας διαδικασίες, επιταχύνοντας διαδικασίες και με τον τελευταίο νόμο έτσι ώστε να υπάρχει και ταχύτερη απόδοση της δικαιοσύνης, προσπαθούμε να επιταχύνουμε και να πετύχουμε τα ορόσημα.

Σας διαβεβαιώ λοιπόν ότι, όπως δεν χάσαμε ένα ευρώ από το ΕΣΠΑ 2014-2020, που αφέθηκε στην τύχη του κατά τη διακυβέρνηση ΣΥΡΙΖΑ και το παραλάβαμε πολύ χαμηλά και έπρεπε να τρέξουμε υπερβολικά για να μην χάσει η Ελλάδα ούτε ένα ευρώ, η Ελλάδα δεν θα χάσει ούτε 1 ευρώ από το Ταμείο Ανάκαμψης.

Το σκέλος των επιδοτήσεων είναι πολύ σημαντικό, το σκέλος των δανείων είναι, επίσης, πολύ σημαντικό, αλλά να σας θυμίσω ότι το σκέλος των δανείων είναι χρήματα που δανειζόμαστε και τα επιστρέφουμε. Δεν είναι χρήματα που μένουν. Το σκέλος των επιδοτήσεων είναι το σημαντικό, έτσι ώστε να εισπράξουμε όλα τα λεφτά.

Σας διαβεβαιώ, λοιπόν, ότι δεν θα χάσουμε ούτε 1 ευρώ, διότι ακριβώς έχουμε προβλέψει και μια υπερδέσμευση, όπως κάνουμε σε όλες τις προγραμματικές περιόδους και σε όλα τα ευρωπαϊκά προγράμματα. Όπως, επίσης, δεν θα χάσουμε κανένα ευρώ -και είμαστε και σε αυτό τέταρτοι στην Ευρώπη- στην απορρόφηση του ΕΣΠΑ 2021-2027.

Δίνουμε μεγάλη σημασία στους ευρωπαϊκούς πόρους, πετύχαμε το μεγαλύτερο Πρόγραμμα Δημοσίων Επενδύσεων των τελευταίων δεκατεσσάρων ετών. Φέτος, το 2025, θα έχουμε ακόμη υψηλότερο. Θα έχουμε το υψηλότερο των τελευταίων δεκαπέντε ετών, ύψους 14,1 δισεκατομμυρίων ευρώ. Αυτό το πρόγραμμα, με τον τρόπο που μπαίνει στην οικονομία, μας φέρνει και πάλι πολύ ψηλά στην ανάπτυξη, όπου κατ’ ουσίαν τι σημαίνει ανάπτυξη; Σημαίνει δημιουργία νέων θέσεων εργασίας, δηλαδή διαθέσιμου εισοδήματος, που μαζί με την πάλη που κάνουμε στο θέμα της ακρίβειας βελτιώνουμε την καθημερινότητα των πολιτών.

Αναμένουμε, λοιπόν, την έγκριση του πέμπτου αιτήματος. Ετοιμαζόμαστε με τα ορόσημα για το έκτο αίτημα και θα συνεχίσουμε, λαμβάνοντας υπ’ όψιν το Ελεγκτικό Συνέδριο. Βεβαίως, είμαστε δεκτικοί στις συστάσεις και στις παρατηρήσεις, αλλά να ξέρετε ότι ο κανόνας είναι το Σχέδιο Διαχείρισης και Ελέγχου, το οποίο ελέγχεται πολύ αυστηρά από την Ευρωπαϊκή Επιτροπή και μάλιστα με ένα πολύ αυστηρό task force, το οποίο βρίσκεται ακριβώς πάνω από κάθε επίτευξη οροσήμου και κάθε επίτευξη ολοκλήρωσης έργου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.21΄ λύεται η συνεδρίαση για τη Δευτέρα 20 Ιανουαρίου 2025 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**